Nwoyo Cik 20
Cik ma mako mony
1"I kare ma wubicito ka monyo lumerokwu, ka ce wuneno gin tye ki lwak aguragura ki gadigadi lweny, dok monygi bene dit makato mewu, pe wubed ki lworo i komgi, pien Rwot Lubaŋawu bibedo kwedwu, en ma yam okwanyowu woko ki i lobo Ejipt. 2Ka doŋ wurwayo cok ka lweny, ci ajwaka pa Lubaŋa bikato anyim ka lok ki lwak. 3Biwaco botgi ni, 'Wun jo Icrael wuwiny, tin doŋ wurwayo cok ka lweny i kom lumerokwu: cwinywu pe oryaŋŋe, pe wulwor, komwu pe omyel, atiba pe omakwu i komgi; 4pien Rwot Lubaŋawu aye bicito kwedwu ka lweny piwu i kom lumerokwu ci bimiyo wuloyogi.'
5"Lacen ludito mony gibilok ki dano kun giwacci, 'Tye laco mo kany ma ogero ode ci peya okwero me donyo iye? Wek en odok cen paco, wek pe oto i lweny ci miyo dano mu kene aye dok bikwero ode. 6Tye laco mo kany ma opito poto olokke ci peya ocamo nyige? Wek en odok paco, wek pe oto i lweny ci miyo ŋat mukene aye camo nyig olokke. 7Tye laco mo kany ma otoŋo keny i kom dako ci peya obedo kwede.' Wek en odok paco, wek pe oto i lweny ci miyo laco mukene aye bedo kwede. 8Ludito mony dok gibimedde ki lokgi bot lwak kun giwacci, 'Tye laco mo kany ma lalworo ma kome obaŋŋe woko? Wek en odok woko paco, pien bimiyo jo mukene cwinygi ryaŋŋe woko: macalo en-ni.' 9Ka doŋ ludito gutyeko lokgi bot lwak, ci doŋ gibiyero lutel wi mony.
10"I kare ma wurwayo cok ka lweny i kom gaŋ mo, koŋ wumi dwan me kuc i kome. 11Ka jo me gaŋ meno gidok iye botwu ki dwan me kuc ce giyabo dog gaŋgi botwu, ci jo ducu ma binoŋŋe iye wubiketo tic muroni i wigi miyo gibedo macalo opiiwu. 12Ento ka gukwero jolo lokwu me kuc, ce gucako lweny i komwu, ci monywu birumo gaŋ meno. 13Ka Rwot Lubaŋawu omiyogi i ciŋwu, ci wubineko co ducu ki pala lucwan, 14ento mon ki litino matino ducu ki limgi makwo, ki jami ma i gaŋ-gu ducu gibibedo me ayakawu, wubiyako wuterogi bedo mewu, ci wutwero tic ki jami ma wuyako ki bot lumerokwu, ma Rwot Lubaŋawu omiyo botwu. 15Wubitimo gaŋi ducu ma tye ka mabor kwedwu kit meno, ma pe gaŋi pa lurok ma gibedo kanynyi.
16"Ento gaŋi pa rok magi ma Rwot Lubaŋawu bimiyo lobogi botwu obed mewu-ni pe wubiweko gin mo doŋ iye makwo; 17wubijwerogi woko ducu liweŋ, gin aye jo Kit, jo Amor, jo Kanaan, jo Periji, jo Kiv ki jo Jebuc, macalo Rwot Lubaŋawu yam ocikowu kwede; 18wek gin pe gubed ka pwonyowu ki timo gin me kwer ma gubedo ka timo me woro lwak lubaŋagi, ma bimiyowupoto i bal i nyim Rwot Lubaŋawu.
19"Ka ce wurumo gaŋ mo pi kare malac, kun wulwenyo i kome me makone, pe wubitoŋo yadi ma i ŋete woko ducu ki latoŋwu, Wutwero camo nyiggi ento pe wutoŋ yadi wuret woko piny, Yadi bene ma gitye i lum gudoko dano bo wek monywu orumgi olweny i komgi? 20Ento yadi ma wuŋeyo ni pe gicamo nyiggi aye wubityekogi woko kun wutoŋogi wureto woko piny wek wuger ki cel matek me lweny i kom gaŋ ma tye ka lweny i komwu-ni, nio ka opoto i ciŋwu.


2 Tekwaro 29:17
17Gucako lonyo ot i nino dwe acel me dwe me acel, ka dok i nino dwe aboro me dwe me acel gubino i kicika ma gidonyo kwede i ot pa Rwot, ka lacen gibedo ka lonyo ot pa Rwot pi nino aboro, ci gutyeko ticgi i nino dwe apar wiye abicel me dwe meno.


Jeremia 33:9
9Pi meno gaŋ me Jerucalem bibedo gaŋ me yomcwiny, gaŋ me pak ki me deyo bota; dok rok ducu ma i wi lobo bilworo, dok komgi bene bimyel, ka onoŋo guwinyo pi gin maber ma atye ka tiyone pi jo Jerucalem, ki pi berbedo ma atye ka kelone i gaŋ man."


Lulevi 9
Aron otyero gitum mapatpat
1I nino me aborone Moses olwoŋo Aron ki awobene ki ludoŋo pa jo Icrael, 2ci owaco bot Aron ni, "Kwany wod twon, pi gitum me bal, ki nyok romo pi gitum awaŋa, ma pe komgi ki mwonyo ducu, wek ityergi i nyim Rwot. 3Dok iwac bot jo Icrael ni, 'Wukwany nyok dyel pi gitum me bal, wod twon ki latin romo ma ditogi mwaka acel acel ma pe komgi ki mwonyo ducu, pi gitum awaŋa, 4ki twon ki nyok romo pi gityer lakwecwiny, me atuma i nyim Rwot, ki gityer me moko kwon ma girubo ki moo; pien Rwot binen botwu tin.' " 5Gukelo gin ma Moses ociko i nyim kema me rwatte; ci lwak ducu gunyiko cok, gucuŋ i nyim Rwot. 6Moses owaco ni, "Man aye gin ma Rwot ociko ni wuti, ci deyo pa Rwot binen botwu." 7-Moses dok owaco bot Aron ni, "Nyik cok ki keno tyer, wek ityer gitum me balli ki gitum awaŋani, ci itim gin lakwany bal ki i komi ki i kom lwak. Dok ikel gityer pa lwak itim gin lakwany bal ki i komgi macalo yam Rwot ociko."
8Aron ocako nyiko cok kt keno tyer ci oneko wod twon me gitum me bal ma onoŋo tye pire kikome. 9Ka awobe pa Aron gumiyo remo bote, en oluto lwet ciŋe i remo ci oreyo kom ten keno aŋwen me keno tyer, ka oonyo remo i te tedi keno tyer. 10Ento dwolo ki olaŋ aryo ki okene ma tye i kom cwiny ma okwanyo ki i kom gitum me bal en owaŋo woko i wi keno me tyer, macalo yam Rwot ociko ki Moses. 11Riŋone ki pyenne en owaŋo awaŋa ki mac woko i ne gony.
12Ka oneko gitum awaŋa, ci awobe pa Aron gumiyo remo bote, en ocoro i kom keno tyer kun rumo kome ducu. 13Ka dok gumiyo gitum awaŋa bote i kit ma giŋido kwede, kacel ki wic ci en owaŋogi i wi keno tyer. 14En olwoko jam iye ki tyene ducu, ci owaŋogi i wi keno tyer kacel ki gitum awaŋa.
15Ka man otum, otyero gityer pa lwak, Okwanyo dyel me gitum me bal ma onoŋo tye pi lwak, ci oneko, otyero pi bal, macalo gitum me bal mukwono. 16Ka dok omiyo gitum awaŋa, otyero kun lubo cik. 17Ka otyero gityer me moko kwon, ojobo poŋ ciŋe, owaŋo i wi keno tyer, omedo i kom gitum awaŋa me odiko.
18-Oneko twon ki nyok romo bene en gitum me gityer lakwecwiny ma onoŋo tye pi lwak. Awobe pa Aron gumiyo remo bote, ci en ocoro i kom keno tyer kun rumo kome ducu. 19Ka dok gumiye dwolo me twon ki me nyok romo, ki moo yibe, dwolo ma oumo jam iye, olaŋ aryo, ki okene ki i kom cwiny. 20Guketo dwolo i wi gok, ci owaŋo dwolo i wi keno tyer, 21ento gok ki em malacuc Aron okwato me bedo gityer akwata i nyim Rwot, macalo Moses ociko.
22-Ka doŋ Aron otiŋo ciŋe malo tuŋ bot lwak, ci olamo gum i komgi, ci olor piny nia ki ka tyero gitum me bal ki gitum awaŋa ki gityer lakwecwiny ducu. 23Lacen Moses ki Aron gudonyo i kema me rwatte; ka gukatti woko, ci gulamo gum i kom lwak, ci deyo pa Rwot onen bot lwak ducu. 24Ka mac oa ki i nyim Rwot obino owaŋo gitum awaŋa ki dwolo ma i wi keno tyer, otyeko woko ducu. Ka lwak ducu oneno gudaŋŋe ki woo, gupoto piny aryeba ic.


Icaya 29:8
8Kit macalo dano ma kec neko leko ni etye ka cam,
ci cutcut co woko ma noŋo iye noŋo,
nyo macalo dano ma orwo pii oketo leko ni etye ka mato pii,
cutcut co woko ma noŋo orwo pii doŋ okete matek,
kun mito mato pii;
lwak rok ducu ma lwenyo i kom got Cion bene,
gibibedo kit meno.


Ejira 2
Wel dano ma gudwogo cen ki i opii
(Nek 7.5-73)
1Magi gin aye jo me dul lobo Juda ma yam giyakogi ci giterogi i opii i lobo Babilon ma Nebukadnejar kabaka me Babilon con otweyogi kunnu: ci gudwogo i Jerucalem ki i Juda, kun dano acel acel dok i gaŋŋe kikome. 2Gin gudwogo kacel ki Jerubabel, ki Yecwa, ki Nekemia, ki Ceraya, ki Rcelaya, ki Mordekai, ki Bilcan, ki Micpar, ki Bigvai, ki Rekum, ki Baana.
Man aye wel co ma i kin jo Icrael: 3Likwayo pa Paroc, alip aryo ki miya acel ki pyerabiro wiye aryo.
4Likwayo pa Cepatia, miya adek ki pyerabiro wiye aryo. 5Likwayo pa Ara, miya abiro ki pyerabiro wiye abic. 6Likwayo pa Pakat-moab, ma gin aye likwayo pa Yecwa ki Joab, alip aryo ki miya aboro ki apar wiye aryo. 7Ki likwayo pa Elam, alip acel ki miya aryo ki pyerabic wiye aŋwen. 8Likwayo pa Jatu, miya aboŋwen ki pyeraŋwen wiye abic. 9Likwayo pa Jakaj, miya abiro ki pyerabicel. 10Likwayo pa Bani, miya abicel ki pyeraŋwen wiye aryo. 11Likwayo pa Bebai, miya abicel ki pyeraryo wiye adek. 12Likwayo pa Ajgad, alip acel ki miya aryo ki pyeraryo wiye aryo. 13Likwayo pa Adonikam, miya abicel ki pyerabicel wiye abicel. 14Likwayo pa Bigvai, alip aryo ki pyerabic wiye abicel. 15Likwayo pa Adin, miya aŋwen ki pyerabic wiye aŋwen. 16Likwayo pa Ater, ma en aye likwayo pa Kejekia, pyeraboŋwen wiye aboro. 17Likwayo pa Bejai, miya adek ki pyeraryo wiye adek. 18Likwayo pa Jora, miya acel ki apar wiye aryo. 19Likwayo pa Kacum, miya aryo ki pyeraryo wiye adek. 20Likwayo pa Gibar, pyeraboŋwen wiye abic. 21Jo Beterekem, miya acel ki pyeraryo wiye adek. 22Jo Netopa, pyerabic wiye abicel. 23Jo Anatot, miya acel ki pyeraryo wiye aboro. 24Jo Ajimavet, pyeraŋwen wiye aryo. 25Jo Kiriatarim, jo Kepira, ki jo Beerot, miya abiro ki pyeraŋwen wiye adek. 26Jo Rama ki jo Geba, miya abicel ki pyeraryo wiye acel. 27Jo Mikmac, miya acel ki pyeraryo wiye aryo. 28Jo Betel ki Ai, miya aryo ki pyeraryo wiye adek. 29Jo Nebo, pyerabic wiye aryo. 30Jo Magbie, miya acel ki pyerabicel wiye abicel. 31Jo Elam mukene-ne, alip acel ki miya aryo ki pyerabic wiye aŋwen. 32Jo Karim, miya adek ki pyeraryo. 33Jo Lod, jo Kadid, ki jo Ono, miya abiro ki pyeraryo wiye abic. 34Jo Jeriko, miya adek ki pyeraŋwen wiye abic. 35Jo Cenaa alip adek ki miya abicel ki pyeradek.
36Man aye wel ajwagi: likwayo pa Jedaya, ma i dog ot pa Yecwa, miya aboŋwen ki pyerabiro wiye adek. 37Likwayo pa Imer, alip acel ki pyerabic wiye aryo. 38Likwayo pa Packur, alip acel ki miya aryo ki pyeraŋwen wiye abiro. 39Likwayo pa Karim, alip acel ki apar wiye abiro.
40Man aye wel Lulevi: Likwayo pa Yecwa ki Kadmiel, ma i kin likwayo pa Kodavia, pyerabiro wiye aŋwen. 41Luwer ma likwayo pa Acap, miya acel ki pyeraryo wiye aboro. 42Likwayo pa lugwok-doggola ma gin likwayo pa Calum, likwayo pa Ater, likwayo pa Talmon, likwayo pa Akub, likwayo pa Katita, ki likwayo pa Cobai, gin ducu onoŋo giromo miya acel ki pyeradek wiye aboŋwen.
43Magi aye lutic i ot pa Lubaŋa: likwayo pa Jika, likwayo pa Kacupa, likwayo pa Tabaot, 44likwayo pa Keroc, likwayo pa Ciaka, likwayo pa Padon, 45likwayo pa Lebana, likwayo pa Agaba, likwayo pa Akub, 46likwayo pa Kagab, likwayo pa Camlai, likwayo pa Kanan, 47likwayo pa Gidel, likwayo pa Gakar, likwayo pa Re-aya, 48likwayo pa Rejin, likwayo pa Nekoda, likwayo pa Gajam, 49likwayo pa Uja, likwayo pa Pacea, likwayo pa Becai, 50likwayo pa Acna, likwayo pa Meunim, likwayo pa Nepicim, 51likwayo pa Bakbuk, likwayo pa Akupa, likwayo pa Arur, 52likwayo pa Bajlut, likwayo pa Mekida, likwayo pa Arca, 53likwayo pa Barkoc, likwayo pa Cicera, likwayo pa Tema, 54likwayo pa Nejia, ki likwayo pa Atipa.
55Likwayo pa lutic pa Solomon gin ene: likwayo pa Cotai, likwayo pa Kaeoperet, likwayo pa Peruda, 56likwayo pa Jaala, likwayo pa Darkon, likwayo pa Gidel, 57likwayo pa Cepatia, likwayo pa Katil, likwayo pa Poceret-kajebaim, ki likwayo pa Ami.
58Jo ma gitiyo i ot pa Lubaŋa ki likwayo pa lutic pa Solomon onoŋo welgi romo miya adek ki pyeraboŋwen wiye aryo.
59Magi aye jo ma gubino ma gua ki i Tel-mela, Tel-karca, Kerub, Adan ki Imer, kadi bed pe gitwero nyuto dog odi pa kwarogi, ka onoŋo yam gin jo Icrael: 60gin likwayo pa Delaya, likwayo pa Tobia, ki likwayo pa Nekoda, gin ducu miya abicel ki pyerabic wiye aryo. 61Dok jo magi gitye i kin likwayo pa ajwagi: likwayo pa Kabaya likwayo pa Kakoj, ki likwayo pa Barjilai. En yam onyomo dakone ki kin anyira pa Barjilai ma jo Gilead; yam gilwoŋo en ki nyiŋgi. 62Gin gubedo ka yenyo nyiŋgi i kin lwak nyiŋ ma gicoyogi i buk me tekwaro, ento pe gunoŋo iye nyiŋgi, omiyo gikwanyogi woko ki i kin ajwagi calo jo ma komgi ki keni. 63-Laloyo otito botgi ni gin pe gunywak camo cam maleŋ maka to, nio wan ma ajwaka binen ma bipenyo dog Rwot ki Urim ki Tumim.
64Lwak ma gucokke ducu welgi romo alip pyeraŋwen wiye aryo ki miya adek ki pyerabicel, 65ma pe gikwano iye lwak luticgi ki aŋecagi ma welgi romo alip abiro ki miya adek ki pyeradek wiye abiro. Onoŋo gitye bene ki luwer ma co ki ma mon miya aryo. 66Aguraguragi yam tye miya abiro ki pyeradek wiye abicel, ki kanagi maditone mi ya aryo ki pyeraŋwen wiye abic, 67kinagagi romo miya aŋwen ki pyeradek wiye abic, ki kanagi romo alip abicel ki miya abiro ki pyeraryo.
68I kare ma jo mogo ma i kin ludito wi kaka, gubino i ot pa Rwot ma tye i Jerucalem, gutyero gityer ma cwinygi opwoyo pi gero ot pa Lubaŋa, i kabedone macon kikome. 69Gumiyo lim i ot kano lim me tic kit macalo gitwero, darik* me jabu alip pyerabicel wiye acel, mina me ryal alip abic, ki boŋŋi aruka pa ajwagi miya acel.
70-Ajwagi ki Lulevi ki jo mogo mukene gubedo i Jerucalem ki i kabedo ma cok kwede; luwer, lugwok-doggola, ki lutic i ot pa Lubaŋa i gaŋigi, ki jo Icrael ducu bene gubedo i gaŋigi.


Ejekiel 41:7
7Doŋ kicika ma i ŋete-gu gudoko malac kun gutiŋŋe woko malo likuŋ i wi odi wadigi ki dul odi acel acel, ma guporo lac pa gin latyel kor kicika a i kom dul ot acel o kwede i kom dul ot mukene ma gurumo ot pa Lubaŋa, Onoŋo bene tye yo ma giito kwede malo i ŋet ot pa Lubaŋa, kit meno dano-nu twero a ki i dul odi ma piny dok malo i dul odi ma tye i wiye me agikki, kun kato ki dul odi ma tye i dyere.


Yocwa 20:6
6En bibedo i gaŋ meno nio ka bicuŋ i nyim kacokke wek giŋol koppe, ci bikuro nio wa i kare ma ajwaka madit ma onoŋo tye ka tic i kare meno otyeko to. Lacen en twero dok i gaŋŋe wa tugi kikome, i gaŋ ma yam en oa ki iye i kare ma oriŋo olaro kome-ni.' "


Malaki 4
Nino pa Rwot ma bibino
1"Pien nen, nino bibino ma waŋ calo keno ma mac tye iye; jo ma wakke, ki lutim maraco ducu gidoko macalo reŋ kal; nino ma bino-ni biwaŋogi woko, pe dok biwekogi lwite kadi jaŋe, man lok ma Rwot me mony owaco. 2Ento pi wun jo ma wulworo nyiŋa cen me Lar mera bituc ma tye ki gin me caŋo dano i bwome. Wun wubikato woko kun wupye macalo roci ma gua ki i dwol. 3Wubinyono jo maraco piny, gibidoko macalo butu i te tyenwu, i nino ma abitic iye.
4"Wupo pi cik pa laticca Moses, cik ki gin ma yam acike kwede i Koreb pi jo Icrael ducu.
5-"Nen, abicwalo lanebi Elia botwu ma peya nino pa Rwot oo, nino madit ki ma kelo lworo. 6En biloko cwiny wegi litino i kom litinogi ki cwiny litino i kom wegigi, wek pe abin abal lobogi woko macalo gin ma giceno." Man lok ma Rwot me mony owaco.


Ejekiel 39:14
14Gibiyero jo mogo ki i kingi bedo ka wot kun giwok gikato ki i lobogi teretere me yiko kom jo mogo ma yam noŋo pud gudoŋ, ma onoŋo pe giyikogi, pi lonyo lobogi wek dok obed maleŋ kit ma yam tye kwede con. Doŋ i ŋe dwe abiro gibibedo ka ŋiyo piny i kabedo ducu me neno ka doŋ giyiko jo muto ducu ki i lobo.


Jeremia 10
Lubaŋa ma pe me ada ki Lubaŋa me ada
1Wun jo Icrael wuwiny lok ma Lubaŋa tye ka lokone botwu.
2Rwot owaco kuman ni,
"Pe wupwony kit pa lurok,
dok cwinywu bene pe myero oballe ka wuneno lanyut mo tye i polo,
kadi bed rok mukene-gu cwinygi oballe woko pire.
3Pien kit pa lurok obedo gin me bwolo, pe ada.
Gitoŋo yat gireto woko piny i buŋa, ci lapac payo woko maber ki koyone nyo ki jami mukene me pac.
4Dano gidero kome woko ki ryal nyojabu;
gikwanyo nyono giguro ki cumari iye wek ocun matek likiŋ pe opot woko piny.
5Cal lubaŋagi-nu obedo calo wir yat ma gicibo ocun i poto okwer pi ryemo winyo,
pe bene gitwero lok; gitiŋogi mege atiŋa, pien pe giwoto.
Pe ilworgi,
pe gitwero timo gin mo marac i komi,
dok bene pe gitye ki twero mo me timo gin mo maber."
6Pe tye lubaŋa mo macalo in, ai Rwot;
in idit, dok nyiŋi bene dit ki tek.
7-Aŋa mono ma pe myero olwori, in
kabaka ma loyo rok ducu?
Man aye kiti, myero dano gulwori.
Pe tye ŋat mo macalo in
i kin luryeko ducu me rok mapatpat,
kadi ki i te kergi ducu.
8Danogi ducu ma luryeko gubedo jo ma lumiŋ dok wigi bene odiŋ.
En bao ma giyubo ni cal lubaŋa-ni tika pwonyogi ki gin mo?
9Cal lubaŋagi gidero kome woko ki ryal ma gidino woko ma gikelo ki i Tarcic,
ki jabu ma gikelo ki i Upaj, Gin ducu gubedo tic pa lupac
ki dok bene tic ma latet jabu otiyo ki ciŋe:
ginarukagi obedo makwar ki dok lamar lamar;
gin ducu gubedo tic ma jo ma kwiri aye gutiyo.
10Ento Rwot aye Lubaŋa me ada, en Lubaŋa makwo,
dok bene en Kabaka ma bedo nakanaka.
Ka inen, ce akemo omake ci lobo yeŋŋe,
rok ducu pe twero ciro kinigane.
11Ibiwaco botgi kit man ni, "Lubaŋa mogo-gu ma pe guketo polo ki lobo-ni gibijwerogi woko. Pe doŋ gibibedo tye i kabedo mo i wi lobo ki i te polo."
Wer me pako Lubaŋa
12Rwot oketo lobo ki twerone,
dok ocibo lobo ocuŋ matek pi ryekone,
ki pi niaŋ matut ma en tye kwede omiyo oyaro polo woko.
13I kare ma dwane mor,
ci pii twagge matek ki i polo,
dok miyo lupu duny kun a ki i agikki lobo.
En miyo lutkot wil ka kot cwer,
dok bene miyo yamo kodo kun a ki i ot kano jamine.
14Dano ducu bedo lumiŋ dok bene ma wigi odiŋ;
lewic mako latet jabu pi cal jokke ma en otiyo;
pien cal jogine-gu ducu pe lubaŋa me ada,
dok bene pe gitye ki kit kwo mo i igi.
15Konygi pe, gitiyogi mere me acaya keken;
i kare ma Rwot bibino ka keto can i komgi gibito gitum woko.
16Lubaŋa pa Yakobo pe obedo calo cal jogi magi;
pien en aye ŋat ma oketo jami ducu,
dok bene en oyero jo Icrael wek gubed jone kikome,
Nyiŋe gilwoŋo ni Rwot me mony.
Gibitero dano i opii
17Wun jo Jerucalem ma mony doŋ orumowu woko-ni,
wutiŋ yecwu woko ki i ŋom,
18pien kombeddi doŋ Rwot biryemowu woko ki i lobo-ni;
en biŋinyowu waŋ ma wuwinyo litte.
Man Rwot ma owaco.
19Jo Jerucalem gikok ni,
"Giketo ret woko i komwa marac kuman!
Waŋ burwa tye marac mada ma pe bicaŋ.
Yam watamo ni man en aye gin ma watwero ciro, kara pe!
20Kemawa doŋ gibalo woko,
ki tol ducu ma onoŋo gitweyogi kwede gicodo woko;
litinowa doŋ guwekowa,
gin ducu doŋ gipe.
Ŋat mo pe ma odoŋ ma myero ogur kemawa odoco kakare;
pe tye ŋat mo ma myero otwe boŋo kicika megi malo."
21Jeremia ogamo ni, "Lutel doŋ gudoko lumiŋ;
pe gipenyo Rwot wek otelgi.
Meno aye gin mumiyo yam pe gubedo maber;
lwakgi ducu doŋ guket woko ata.
22"Winy lok! Nen tye ka bino!
Twon gin ma mor tye ka katti bino ki i lobo ma yo tuŋ acam,
dul monnye bino me jwero gaŋi me Juda woko wek odoŋ obur,
odok kabedo ka ma too bedo iye."
23Ai Rwot, aŋeyo ni dano pe loyo kwone kene nio i agikkine;
pe tye ŋat mo ma tye ki twero me loyo kwoŋo.
24Ai Rwot, pwony lwakwa;
ento pe itimwa marac aye.
Pe ipwonywa i kare ma noŋo kiniga omaki;
miyo wabito woko ducu.
25Kiniga myero omaki i kom rok ma pe giŋeyi,
ki i kom lurok ma pe gilwoŋo nyiŋi-ni.
Doŋ gityeko likwayo pa Yakobo woko;
ci gubalo lobowa woko odoŋ obur.


2 Camuel 24:16
16I kare ma lamalaika pa Rwot ma tye ka neko dano oryeyo ciŋe okemo Jerucalem wek etyek woko, ci Rwot oŋut i kom gin man marac, Ojuko lamalaika kun waco ni, "Man doŋ oromo; doŋ ikul ciŋi piny." Onoŋo lamalaika pa Rwot tye i ŋet laro moyo pa Arauna ma jo Jebuc.


2 Luker 7
1Elica owacce ni, "Winy lok pa Rwot: Rwot owaco kuman ni, 'Diki ka onyoo moko kwon mapwotte adita acel gibicato ki cekel acel, ki cayiri adita aryo gibicato pi cekel acel ki i dog gaŋ me Camaria.' " 2Ladit me askari ma kabaka jeŋo ciŋe i kome, ogamo dog dano pa Lubaŋa ni, "Ka ce Rwot kikome aye biyabo wan dirica ki i polo, ci meno bitimme?" Elica ogamo ni, "In ibineno ki waŋi, ento pe ibicamone."
3I kare-nu onoŋo tye jo aŋwen ma ludobo ma gibedo i dog gaŋ; gubedo ka pennye kekengi ni, "Piŋo wabedo kany nio ka wato? 4Kadi wawac ni, 'Wek wadonyu i gaŋ,' kec bene tye i gaŋ, wabito ki kunnu; ka wabedo kany, wato woko bene. Doŋ wubin, wacitu kombeddi wa i gony pa jo Ciria. Ka pe gunekowa ci wabikwo, ka gunekowa ci wabito." 5Gucako a ma piny pud ribiribi, gucito wa i gony pa jo Ciria; ento ka guo i dog gony pa jo Ciria nen, dano mo pe kunnu. 6Pien Rwot omiyo jo Ciria guwinyo dwan lwak gadigadi lweny, ki pa aguragura, ki dwan mony madwoŋ, omiyo gubedo ka lok kekengi ni, "Nen, kabaka me Icrael owilo mony pa kabaka pa jo Kit ki luker me Ejipt, gubino i komwa." 7Omiyo gutwarre woko ki ŋwec ma piny pud ribiribi gularo kwogi, ci guweko kemagi, ki aguraguragi, ki kanagi, i gony ki berre, guriŋo gularo kwogi. 8Ka ludobo meno guo i dog gony, gudonyo i kema mo, gucamo, gumato, ci gutiŋo ryal mogo ki jabu ki boŋŋi-gu, gucito gukanogi woko; ka dok gudwogo cen, gudonyo i kema mukene bene, gutiŋo jami ma tye iye, gucito gukano.
9Ka dok guloko kekengi ni, "Gin ma watimo-ni pe ber. Tin aye nino me lok maber; ka waliŋ nio ka piny odoko leŋ, ci can bipoto i komwa; doŋ wubin, wacitu wacitit bot jo ma i ot pa kabaka." 10Ci gucito gulwoŋo lugwok dog gaŋ, gutito botgi ni, "Wan wacito wa i gony pa jo Ciria, nen, dano mo pe onen nyo owinnye kunnu, gin mo pe, kono lwak aguragura ki lwak kana keken ma gitweyogi, ki kema bene tye ma giwekogi ki berre." 11Lugwok dogcel gudaŋŋe matek, ci gitito pire bot jo pa kabaka. 12Kabaka ocako a malo i dyewor, owaco bot luticce ni, "Abitittiwu kit ma jo Ciria guyubbe kwede ka lweny i komwa. Gin giŋeyo ni watye ki kec; omiyo guweko gony gucito woko ka kanne wa i bar kun gitamo ni, 'Ka ce gukatti woko ki i gaŋ ci wabimakogi makwo ka wadonyo i gaŋ.' " 13Laticce mo acel owacci, "Koŋ giwcal jo mogo ki aguragura abic ki i kin mewa mudoŋ, pien jo ma gidoŋ kany gibito macalo lwak jo Icrael ducu ma doŋ guto gutum woko-ni; wek koŋ wacwalgi ci wanen kite." 14Gucako kwanyo jo aryo ma luriŋ ki aguragura, kabaka ocwalogi i kor mony pa jo Ciria kun wacci, "Wucit wunen." 15Gucito gulubo korgi wa i Jordan; nen guweko jami i korgi ki ginaruka-gu ki lwak jami ma jo Ciria gubolo pi laro komgi. Lukwena gudwogo gutito bot kabaka.
16Lwak gumol woko, guyako gony pa jo Ciria, ci adita acel me moko kwon mapwotte gicato pi cekel acel, ki adita aryo me cayiri pi cekel acel, kit ma yam Rwot owaco-ni. 17I kare meno onoŋo kabaka oketo ladit me askari ma en jeŋo ciŋe i kome me bedo lagwok dog gaŋ; dano gunyono en ki tyengi i dog gaŋ, ci oto woko, kit ma dano pa Lubaŋa owaco i kare ma kabaka ocito bote-ni. 18Pien ka dano pa Lubaŋa nene owaco bot kabaka ni, "Adita aryo me cayiri gibiwilo ki cekel acel, ki adita me moko kwon mapwotte pi cekel acel, di ki ka onyoo ki i dog gaŋ me Camaria," 19ladit me askari ogamo dog dano pa Lubaŋa ni, "Ka ce Rwot kikome aye biyabo wan dirica ki i polo, ci jami ma kit meno bitimme?" En ogamo ni, "In kikomi ibineno ki waŋi, ento pe ibicamone." 20Ci otimme i kome kit meno, pien dano gunyone ki tyengi ki i dog gaŋ ci oto woko.


Yocwa 8
Jo Icrael gumako Ai
1Rwot owaco bot Yocwa ni, "Pe ilwor, cwinyi pe opoti. Ter jo ma lulweny ducu kacel kwedi, doŋ wutugi a, wucit wa i Ai. Nen, doŋ atyeko miyo kabaka me Ai i ciŋi, ki lwakke ducu ki gaŋŋe ki lobone. 2Ibitimo Ai ki kabakane kit macalo itimo i kom Jeriko ki kabakane-ni; ento jamine ma giyako, ki limme makwo, wubitero bedo mewu, Mi dano gubut gukanne i ŋet gaŋ yo tuŋ ŋeye."
3Yocwa oa malo ki jo ma lulweny ducu pi cito ka lweny i kom Ai. Oyero twoni matego ma oteka lweny alip pyeradek ci ocwalogi ki i dyewor. 4Ocikogi ni, "Wubibuto wukanne i ŋet gaŋ yo tuŋ ŋeye, Pe wucit ka mabor ki gaŋ, ento wun ducu wubed ma wuterre, 5ci an ki jo ducu ma gitye kweda wabinyiko cok ki gaŋ, Ka ce jo kunnu gubino woko ka lweny i komwa, ci wan wabiriŋo woko ki i nyimgi, 6miyo gin gibibino woko ka ryemo korwa nio ka gin ducu gukato woko ki i gaŋ, pien gibitamo ni wariŋo woko ki i nyimgi kit ma yam watimo-ni, Ka wan watye ka riŋo woko ki i nyimgi, 7wun doŋ wubia malo ki ka ma wubuto wukanne iye-ni, ci wutugi mako gaŋ woko cut, pien Rwot Lubaŋawu bimiyo i ciŋwu. 8Ka doŋ wutyeko mako, wubiwaŋo woko ki mac; kit meno wubicobo gin ma Rwot ociko. Nen, doŋ acikowu en." 9Yocwa ocwalogi woko kit meno, ci guwoto ka ma gicikanne iye-ni, Gubuto i kin Betel ki Ai, i ŋet Ai yo tuŋ potoceŋ; ento Yocwa obuto kacel ki lwak i dyewor meno.
10Odiko con Yocwa oa malo ocoko mony, ocako cito i nyim jo Ai kacel ki ludoŋo pa Icrael. 11Jo ma lulweny ducu ma gitye kwede gucito gunyiko cok ki gaŋ, gutoŋo gony i ŋet Ai yo tuŋ acam, kun nota tye i kingi ki Ai. 12Yocwa otero dano ma romo alip abic oketogi gubuto gukanne i kin Betel ki Ai i ŋet Ai yo tuŋ potoceŋ. 13Guketo mony i kabedogi kit meno kun gony madit tye i nyim gaŋ yo tuŋ acam ki dul mukanne tye i ŋe gaŋ yo tun potoceŋ. Yocwa obuto i nota i dyewor meno.
14Ka kabaka me Ai oneno man, ci en ki lwakke ducu, dano me gaŋ meno, gurune gucito gulor piny odiko con i luŋ mukemo Araba ka lweny i kom jo Icrael; ento kabaka pe ŋeyo ni jo mogo gubuto gukanne woko i ŋe gaŋ. 15Yocwa ki jo Icrael guporo ŋwec ki i nyimgi ni doŋ giryemogi woko, kun giriŋo gidok yo tuŋ tim. 16Gilwoŋo dano ducu ma i gaŋ gucokke kacel ka lubo korgi, ka guryemo kor Yocwa gucito ka mabor ki gaŋ. 17Dano acel mo pe odoŋ i Ai nyo i Betel ma pe okato woko i kor jo Icrael. Gubwoto dog gaŋ odoŋ ma twolo pi ryemo kor jo Icrael.
18Ka doŋ Rwot ociko Yocwa ni, "Tir toŋ alwiro ma tye i ciŋi-ni malo, ikem ki Ai, pien abimiyo woko i ciŋi." Yocwa otiro toŋ alwiro ma tye i ciŋe-ni malo, okemo ki gaŋ. 19Oyotoyot jo ma gukanne-ni gua malo ki i kabedogi tekke Yocwa oryeyo ciŋe malo, ci gutwarre guriŋo gudonyo i gaŋ, gumako woko, ka gurune gucwinyo mac me wano gaŋ woko. 20Ka jo Ai guneno yo ŋegi, ci nen, yito mac ma waŋo gaŋ tye ka duny mutiŋŋe wa malo i polo; ci ŋwec me riŋo yo tuŋŋi nyo tuŋŋi oloyogi woko, pien onoŋo jo ma guriŋo gudok yo tuŋ tim-mi gulokke gudwogo cen i kom luryem korgi. 21Ka doŋ Yocwa ki jo Icrael ducu guneno ni jo ma gubuto aŋec-ci doŋ gumako gaŋ woko, ki yito mac ma waŋo gaŋ bene doŋ duny cito malo, ci gudwogo cen ka neko jo Ai. 22Jo mukene gua ki i gaŋ gulwenyo bene i kom jo Ai; kit meno onoŋo jo Icrael gurumogi dyere, jo mukene ki yo tuŋcel ki jo mukene yo tuŋ mukene. Jo Icrael gunekogi nio ka pe gubwoto dano acel mo mudoŋ makwo nyo muriŋo obwot. 23Ento gumako kabaka me Ai makwo, gutero bot Yocwa.
24Ka jo Icrael doŋ gutyeko neko jo Ai ducu ma ginoŋogi i bar nyo i tim ka ma guryemo iye korgi-ni, nio ka gunekogi ducu ki pala lucwan, mo pe odoŋ, ci jo Icrael ducu gulokke gudok i gaŋ, guneko dano mudoŋ iye ki pala lucwan. 25Jo ducu ma guto i nino meno, co ki mon, guromo alip apar wiye aryo, jo Ai ducu. 26Yocwa pe odwoko ciŋe piny ma noŋo oryeyo otiro ki toŋ alwiro-ni, nio waŋ ma gijwero jo ma gibedo i Ai woko Liweŋ. 27Kono nyo lim makwo ki jami mogo ma giyako ki i gaŋ meno aye jo Icrael gutero obedo megi, macalo lok ma yam Rwot ociko ki Yocwa. 28Kit meno Yocwa owaoŋ Ai woko, oweko odoŋ odur ma odurre lipim matwal, kit ma tye kwede wa onyoo-ni. 29Odeyo kabaka me Ai, oŋabo malo i wi yat o wa otyeno. Ka ceŋ doŋ cito ka poto, Yocwa ociko dano ci gukwanyo kome woko ki i kom yat, gubolo piny i dog gaŋ ka ma gidonyo kwede i gaŋ-ŋi, ka gucano got i kome madwoŋ Likuŋ, ma pud tye kenyo o kwede wa i kare man.
Gicoyo cik i kom got Ebal
(Nwo 27.1-26)
30-Yocwa ocano keno tyer i wi got Ebal pi Rwot Lubaŋa pa Icrael, 31-kit ma yam Moses Latic pa Rwot ociko ki jo Icrael. Olubo lok ma gicoyo i buk me cik pa Moses ni, "Wucan keno tyer ki got ma pe gipayo komgi, ma danomo pe otiŋo nyonyo i kome." En aye gutyero iye gitum awaŋa bot Rwot, ci gutumo gityer lakwecwiny. 32Ci Yocwa ocoyo kopi me cik pa Moses i kom godi kunnu ki i nyim jo Icrael kun lubo kit ma yam Moses ocoyo. 33-Ci jo Icrael ducu, lubedo ki anywalli, kacel ki ludoŋo ki ludito tic ki luŋolkopgi, gin ducu gucuŋ i get canduk pa Rwot tuŋŋi ki tuŋŋi ki i nyim ajwagi ma Lulevi ma gutiŋo canduk me gicikke pa Rwot. Nucu dano gucuŋ i nyim got Gerijim ki nucu dano gucuŋ i nyim got Ebal, kit ma Moses latic pa. Rwot okwono cikogi kwede kit ma myero gilam kwede gum i kom jo Icrael. 34Ka lacen Yocwa okwano lok ducu ma i cik, wa lok me lamo gum ki lok me ceno dano ducu kikore macalo yam gicoyo ducu i buk me cik. 35Lok acel mo pe odoŋ i kom lok ducu ma Moses yam ociko ma Yocwa pe okwano i nyim kacokke pa jo Icrael ducu, kacel ki mon ki litino ki lubedo ma gibedo i kingi.


Jabuli 131
Lega ki mwolo ma tye iye gen
1Ai Rwot, pe atye ki miti ma malo twatwal i cwinya,
dok bene waŋa pe neno malo twatwal.
An pe atikke i kom lok madito ata
ma gidito dok me aura makato ŋecca woko.
2Ento doŋ cwinya okwe, aywe doŋ gira mot,
calo latin ma tye i kor minne ma oliŋ mot;
cwinya doŋ okwe calo latin ma doŋ oliŋ.
3Wun jo Icrael, wugen Rwot!
nia i kare man cito kwede anyim nakanaka!


Nia 13
Kwero litino kayo
1Rwot owaco bot Moses ni, 2-"Kwer litino kayo ducu gubed mega; gin ducu ma okwoŋo yabo ic i kin jo Icrael, pa dano ki pa lee bene, ducu mera."
Nino madito me Mugati ma Tobi Pe Iye
3Moses owaco ki lwak ni, "Wupo nino man, ma wua iye woko ki i Ejipt i ot me opii, pien Rwot okwanyowu woko ki i kabedo man pi bade matek; pe wubicamo mugati ma tobi tye iye. 4Tin wun doŋ wubecito woko, i dwe me Abib. 5Ka Rwot bikelowu i lobo pa jo Kanaan, jo Kit, jo Amor, jo Kiv ki jo Jebuc, ma yam okwoŋo pire bot kwarowu ni ebimiyowu, lobo ma mol cak ki moo k ic, wubilubo kit tic man i dwe-ni. 6Wubicamo mugati ma tobi pe iye pi nino abiro; i kom nino me abirone en aye wubikwero iye nino madit bot Rwot. 7Mugati ma pe girubo iye tobi wa tobi bene pe binen botwu i lobowu ducu. 8I nino meno ibitito bot latinni ni, 'Man obedo tye pi gin ma yam Rwot otimo pira i kare ma aa wo ko ki i Ejipt.' 9Man bibedo lanyut i ciŋi, dok bibedo i dye tur nyimi, me poyo wii, wek cik pa Rwot obed i dogwu; pien Rwot okwanyowu woko ki i Ejipt pi bade matek. 10Pi neno wugwok cik man i kare ma giciko-ni mwaka ki mwaka.
Litino kayo
11"Ka Rwot bikelowu i lobo p Kanaan, macalo yam okwoŋo be ki bot kwarowu ni ebimiyowu, 12-wubi yeko litino ducu mukwoŋo yabo ic gubed pa Rwot. Litino kayo pa limwu ducu ma twonne gibibedo pa Rwot. 13Latin kayo pa kana ibikoko ki i romo, nyo ka pe ikoko, ci ibituro woko. Latin dano acel acel ma i kin litinowu, ma latin kayo, wubikokone bene. 14I kare me anyim, ka latinni bipenyi ni, 'Man kono te lokke aŋo?' ci ibiwacce ni, 'Rwot yam okwanyowa woko ki i Ejipt ki bade matek, i ot me opii. 15Pien con ka Parao okwero woko matek ni pe waciti, Rwot oneko litino kayo ducu ma i Ejipt, litino kayo pa dano ki litino kayo pa lim makwo. Mumiyo atyero bot Rwot twon ducu ma gukwoŋo yabo ic; ento akoko awobena ma litino kayo ducu.' 16Bibedo macalo kedo i ŋut ciŋi, nyo gin me atweya i dye tur nyimi; pien Rwot yam okwanyowa woko ki i Ejipt ki matek."
Lubaŋa otelo dano ki wir me pol ki wir me mac
17Ka Parao oweko dano gucito, ci Lubaŋa pe otelo wigi i yo ma dok tuŋ lobo pa Lupiliciti, kadi bedi yam yone cok; pien Lubaŋa owacci, "Ka dano gurwatte ki mony, ci cwinygi biballe woko gidok woko cen i Ejipt." 18Ento Rwot otelo wi dano kun rabo kwedgi piny i yo ma dok tun lim mukemo Nam Makwar. Ci jo Icrael gua woko ki i lobo Ejipt ma guyubbe ki jami lweny. 19-Moses okwanyo cogo pa Yucepu ocito kwede; pien yam Yucepu omiyo jo Icrael gukwoŋo kwoŋ matek, kun waco ni, "Lubaŋa bilimowu; myero wutiŋ cogona nia ki kany, kwede." 20Gua Cukot, gugony i Etam i dog tim. 21Rwot otelo nyimgi i dyeceŋ ki pol mucuŋ macalo wir me nyutogi yo, ki i dyewor telo nyimgi ki mac mucuŋ macalo wir me menyo piny wek gubed ka wot dyeceŋ ki dyewor; 22wir me pol dyeceŋ ki wir me dyewor, kun pe a woko i nyim dano.


1 Luker 16:7
7Lok pa Rwot obino bot lanebi Yeko wod pa Kanani ma okemo Baaca ki jo ma i ode pi lok aryo, pi gin ma otimo ma nen marac i wan Rwot, kun orruyo kmiga omako Rwot i kome pi gin ma otiyo ma rom ki tim pa jo me ot pa Jeroboam, ento doki pien oneko jo me ot pa Jeroboam woko ducu.


Ejekiel 31:12
12Lurok, ma gin jo mager adada ma gikato rok mukene ducu, gibitoŋo yat meno gireto woko i ŋom ka doŋ giweko kunnu. Jaŋe bipoto i wi godi ki i nota ducu, ci gibitur woko lirum i dye kulu ma gimol i lobo ducu. Mumiyo jo ducu ma gibedo i wi lobo gibia woko ki i te tipone giweko yat meno.


Icaya 44:9
Woro cal jogi meno tim me migo
9Dano ducu ma tiyo cal jogi gubedo jo ma konygi pe, dok cal jogi ma pigi tek botgi-ni pe konyo gin mo kadi ki acel. Jo ducu ma giworo cal jogi meno gin lutowaŋ ma pe giniaŋ; gin jo-nu gibimiyo lewic makogi matek.


Luŋolkop 18:7
7Ci jo abic-cu gucito guo i Laic, ci guneno jo ma gitye kenyo, kit ma gibedo kwede mot i kit bedo pa jo Cidon, ma gibedo mot gutoyo ki tokgi ata, dok ni pe gin mo orem botgi i wi lobo, ento gitye gigi ki lonyo madwoŋ. Dok onoŋo gitye ka mabor ki bot Jo Cidon, pe gimer ki ŋatti mo.


Nwoyo Cik 31:17
17Dok kiniga bi maka i komgi i kare meno, ci abitenyogi woko ma akano waŋa woko pe anenogi, miyo gibityekogi woko liweŋ, Gin maraco-gu ki lwak ayela mapol bipoto i komgi, mumiyo i kare meno gibiwacci, 'Gin mumiyo can man opoto i komwa, pien Lubaŋawa doŋ pe tye i kinwa.'


Yocwa 22:28
28Onoŋo watamo ni, ka giloko botwa kit meno, nyo bot likwayowa i kare me anyim, ci wabidok iye ni, 'Nen kit keno tyer ma yam kwarowa gucano muporo keno tyer pa Rwot kikome. Pe gucano pi gitum awaŋa nyo pi tyero kit gitum mo, ento me bedo caden i kin wan ki wun.'


Wel 7:43
43Pi gityerre en otyero caani me ryal acel ma pekke romo cekel miya acel ki pyeradek, ki becen me ryal acel ma pekke cekel pyerabiro, ka giporo ki cekel me kabedo maleŋ; gin aryo ducu igi opoŋ ki moko kwon mapwotte ma girubo ki moo pi gityer me moko kwon.


Nekemia 5:15
15Luloc ma yam gubedo i loc ma gutelo nyima guketo peko madwoŋ i kom lwak pi jogo lim me ryal pyeraŋwen, ki koŋo vino, ki cam. Luticgi guloko lwak gudoko opiigi, guketo peko madwoŋ bene i kom lwak. Ento an pe atimo kumeno, pien an abedo ka lworo Lubaŋa.


Jabuli 74
Koko bot Lubaoa i kom lukwor pajone
1Ai Lubaŋa, piŋo ibolowa woko matwal?
Piŋo imiyo akemoni duny i kom romini ma in aye ikwayogi?
2Po pi lwakk i ma yam iyerogi cakke wa con,
gin jo ma yam ikokogi ki i can wek gubed joni kikome.
Po pi got Cion, kabedo ma yam ibedo iye.
3Bin iwot i kabedo man ma doŋ odoko obur matwal-li;
lukwor gujwero jami woko ducu ki i kabedoni maleŋi
4Lukworri gudaŋŋe matek ka ma yam jo gucokke iye ka wori;
guketo benderagi malo me nyuto ni doŋ odoko megi.
5Gicalo lutoŋ-yat ma i buŋa
ma gitye ka toŋo yadi ki latongi.
6Gutoŋo bao iye ducu ma yam gipayo maber,
gubaro gubalo woko ki latoŋ ki nyol.
7Gucwinyo ot pa Lubaŋa woko ki mac;
gupyedo ot meno maleŋ ka ma yam dano giworo iye nyiŋe,
gumuko gureto woko piny.
8Guwacci, "Wabiŋinyo jo-ni watyekogi woko matwal";
guwaŋo kabedo ducu woko liweŋ ki i lobowa
ka ma yam lwak cokke iye ka woro Lubaŋa.
9Pe doŋ waneno kit lanyut ma yam gimiyowa-ni;
pe doŋ tye lanebi mo,
pe tye ŋat mo i kinwa ma ŋeyo kare ma can man bitero.
10Ai Lubaŋa, lukworwa mono gibibedo ka ŋalowa pi kare ma rom mene?
Lukworwa myero gubed ka yeto nyiŋi nakanaka, Lubaŋa?
11Piŋo idolo ciŋi woko pe ikonyowa?
Idolo ciŋi idwoko yo tuŋ ŋeyi piŋo?
12Ento in Lubaŋa, ibedo kabakawa cakke wa con,
ibedo ka tiyo ticci me laro dano i wilobo.
13-Ipoko dye nam woko ki tekki;
inyoto wi megi kulu-gu woko ducu i pii.
14-Ininyo wi Leviatan ma min kulu-ni woko ducu,
ka imiyo odoko cant pa Lee ma gibedo i tim.
15Iyabo waŋ it, imiyo piine obedo ka gunnye odoko ora,
ci imiyo pii otwo woko liweŋ ki i kulu mukene ma yam gimol.
16Dyeceŋ meri ki wor bene meri;
in aye iketo ceŋ ki dwe i kabedogi.
17Iketo waŋ apokki ducu me lobo;
in bene ma iketo oro ki cwir gubedo tye.
18Ai Rwot, po i kit ma lukworwa giŋali kwede,
gin jo ma pe gilwori giyeti noŋo.
19Pe imi joni ma rom ki akuri-ni bot lukwor magi mager-ri ma rom ki lee tim;
wii pe myero owil matwal i kom lwakki ma gin lucan-ni.
20Po i kom gicikkeni ma yam icikke kwede ki wan;
pien tim bwami tye i kabedo macol ducu ma tye i lobowa-ni.
21Pe iwek lewic omak jo ma doŋ ginyonogi woko piny-nyi;
wek lucan ki jo ma piny obwoyogi gupak nyiŋi.
22A malo, ai Lubaŋa, ipid pidoni;
po bene kit ma jo ma pe gilwori giŋali kwede dyeceŋ jwi!
23Wii pe owil i kom daŋŋe me kiniga ma lumoneni gidaŋŋe kwede matek-ki,
en woo pa gin lukworri ma gimedde kwede ameda ma pe giliŋ-ŋi.


Jekaria 5:3
3Ka lamalaika dok owacca ni, "Man en lok me ceno dano, ma woto i lobo ducu, pien gicoyo tuŋ cel ni jo ducu ma kwalo kwo gibiryemogi woko cakke tin, dok gicoyo i tuŋ mukene ni, jo ducu ma kwoŋo kwoŋ me go ba gibiryemogi woko bene cakke tin.


Wel 3:38
38Jo ma yam giguro kemagi i nyim kema yo tuŋ wokceŋ, i nyim kema me rwatte ka ma cen tuc iye-ni, gin aye Moses ki Aron ki awobene. Gin onoŋo gityeko ketogi i dog tic ma i kabedo maleŋ, pi tiyo tic ducu ma mitte pi jo Icrael; ka ŋat mo mukene onyiko cok, myero ginek woko.


1 Camuel 26
Daudi oweko Caulo obwot tyen me aryone
1-Jo Jip dok gubino bot Caulo i Gibea, guwaco bo te ni, "Daudi tye okanne i wi got Kakila i Jecimon yo tuŋ wokceŋ." 2Caulo oa ocito i tim Jip ki jo Icrael ma giyerogi ma romo alip adek; gucito ka yenyo Daudi i tim Jip. 3Caulo ogony i wi got Kakila ma tye i ŋet gudo i Jecimon yo tuŋ wokceŋ; ento onoŋo Daudi tye mere i tim. Ka oneno Caulo olubo kore wa i tim, 4ocwalo lurot-piny kunnu, ci gumoko atir ni Caulo obino ada. 5Daudi oa obino i kabedo ka ma Caulo ogony iye, oneno kabedo ma Caulo obuto iye kacel ki Abneri wod pa Ner ma ladit ma loyo monnye. Caulo onoŋo obuto i kabedo ma gigeŋo ŋete, kun mony ogure dyere.
6Ci Daudi owaco bot Akimelek ma Lakit, ki Abicai ma omin Joab wod pa Jeruya ni, "Aŋa ma bicito kacel kweda i gony bot Caulo?" Abicai ogamo ni; "An aye abicito kacel kwedi." 7Daudi ki Abicai gucito i gony pa Caulo i nino meno, Caulo onoŋo obuto i kabedo ma gigeŋo ŋete, ki toŋŋe ocuŋ ka ŋete ma giguro i nom. Abneri ki lumony gubuto gugu re dyere. 8Abicai owaco bot Daudi ni, "Tin Lubaŋa omiyo lamerokki i ciŋi, Wek doŋ aneke woko kombeddi kun aguro woko ki toŋ pil wa i nom kicel keken; pe abicobo kiryo." 9Ento Daudi owaco bot Abicai ni, "Wek nekone obedi. Aŋa ma twero keto ciŋe i kom dano ma Rwot owiro ci pe bitiŋo alii?" 10Dok owacci, "Kit macalo Rwot tye makwo-ni, Rwot aye bipwode gire; nyo ka nino me tone biromo, nyo bicito i mony ka mo, ci to ki kunnu. 11-Rwot pe ye ni aket ciŋa i kom dano ma en owiro. Ento ber waput toŋŋe ma tye ka wiye-ni, ki opoko piine, wek wacit woko." 12Kit meno Daudi ocako puto toŋ pa Caulo, ka otino opoko piine ma onoŋo tye ka wiye, ci gucito woko. Dano mo pe onenogi nyo oŋeyo gin mutimme, ŋatti mo bene pe oco ki i waŋ nino; pien gin ducu gunino woko ki nino mapek mua ki bot Rwot, opoto i komgi ducu.
13Daudi obaro dye nota, okato tuŋcel, ci ocuŋ ki ka mabor i wi got, ma kingi lac. 14Ci Daudi ocako lwoŋo mony pa Caulo ki Abneri wod pa Ner kun waco ni, "Abneri, pe igamo doga ce?" Abneri ogamo ni, "In aŋa ma ilwoŋo kabaka-ni?" 15Daudi owaco bot Abner ni, "Pe in laco ce? Aŋa ma rom kwedi i Icrael? Ci piŋo pe ibedo ka gwoko laditti ma kabaka-ni? Pien dano mo obino wa botwu ka neko rwodi woko ki i kinwu. 16Gin ma itimoni pe ber wacel. Macalo Rwot tye makwo-ni, myero gineki woko, pien pe ibedo ka gwoko laditti, ma en aye dano ma Rwot owiro. Kombeddi doŋ inen ka ma toŋ pa kabaka tye iye, ki opoko piine ma onoŋo tye ka wiye-ni!"
17Caulo oŋeyo dwan Daudi woko ci owacci, "Man aye dwani, Daudi, latinna?" Daudi ogamo ni, "En aye dwana, laditta, kabaka." 18Daudi dok owacci; "Piŋo ibedo ka lubo kora, laditta? An mono atimo gin aŋo? Atiŋo kit alii aŋo? 19Kombeddi doŋ iwiny lokka, laditta kabaka. Ka ce Rwot aye opiyo in i koma, ci wek en ogam gityer, ento ka dano aye gupiyo in, ci wek gicengi woko ki i nyim Rwot, pien gutyeko ryema woko wek pe anywak bedo kwedgi i lobo ma Rwot omiyo botwa me aleya-ni, kun giwacci, 'Cit woko icitii ki lubaŋa mukene-gu.' 20Kombeddi pe iwek remona ocwer i ŋom i lobo pa lurok ka mabor ki i nyim Rwot; pien kabaka me Icrael obino ka lubo kora kun mito neka woko, macalo dano ma dwaro anyeri i kin godi."
21Caulo dok ogamo ni, "Atimo rac, Doŋ idwog cen, Daudi, latinna, pe doŋ abitimi rac matwal, pien kwona tin obedo me wel i nyimi. Nen, abedo ka nyuto minona, omiyo aŋak ka mabor twatwal." 22Daudi ogamo ni, "Toŋŋi doŋ ennu, kabaka! Wek ŋat acel ki i kin awobe obin kany ka omone. 23Rwot culo dano ki acel acel kit ma cwinye atir kwede ki ma lubo kit genne; pien tin doŋ Rwot omiyi i ciŋa, ci an pe atiŋo ciŋa aketo i komi pien in dano ma Rwot owiro. 24Kit macalo tin kwoni obedo me wel i nyima-ni, kit meno kwona bene myero obed me wel i nyim Rwot, dok myero en aye olara i aromana ducu." 25Caulo dok ogamo dog Daudi ni, "Gum obed i komi, Daudi, latinna! Ibitiyo gin mapol, dok ibiloyogi ducu maber." Ci Daudi ocito gire, ki Caulo bene odok i kabedone.


Jeremia 23:2
2Mumiyo an Rwot, Lubaŋa pa Icrael, awaco lok kuman ma okemo lukwat ma gigwoko romina ni, "Wun doŋ wukeyo romina woko, ci wuryemogi gucito woko, ento pe wubedo ka gwokogi wacel. Pi meno abiketo cwinya me keto can i komwu pi gin marac ma wutimo, man Rwot ma owaco.


Ejekiel 20:9
9Ento pe doŋ atimo gin ma onoŋo atamo ni abitimo-ni, pien meno onoŋo twero miyo pe giworo nyiŋa, miyo bene gipyedo nyina i kin lurok ka ma onoŋo jo Icrael gibedo iye; pien yam aloko bot jo Icrael ki i nyim jo ma gin gibedo i kingi ni abikwanyo jo Icrael ki i lobo Ejipt akelogi woko.


2 Tekwaro 29
Loc pa Kejekia
(2 Luker 18.1-3)
1Kejekia ocamo ker ma mwaka me ditte pyeraryo wiye abic, ci obedo ka loc i Jerucalem pi mwaka pyeraryo wiye aboŋwen, Nyiŋ minne Abija ma nya pa Jekaria. 2Kejekia obedo ka tiyo gin ma nen atir i waŋ Rwot, kun lubo gin ducu ma yam kwarone Daudi otiyo.
Kejekia odwoko kit me woro Lubaŋa i ot pa Rwot
3I mwaka mukwoŋo me locce, i dwe me acel, en aye en oyabo iye doggola me ot pa Rwot, dok oyubogi. 4En okelo ajwagi ki Lulevi, omiyo gucokke kacel i dyekal yo tuŋ wokceŋ, 5ocako waco botgi ni, "Wuwiny lokka, wun Lulevi! Kombeddi wulonnye kenwu, dok wulony ot pa Rwot. Lubaŋa pa kwariwu, obed maleŋ, wukwany cilo woko ki i kabedo man maleŋ. 6Kwariwu guŋayo waŋ Rwot woko. Gubedo ka timo gin ma nen marac i waŋ Rwot Lubaŋawa: gutyeko bwoto en woko, ma guloko wangi ka mukene ma cwinygi pe i kom Rwot. 7Gin bene gucego doggola me kicika ma gidonyo kwede i ot, ka guneko mac tara woko, pe guwaŋo odok eceta nyo kadi ki tyero gitum awaŋa i kabedo maleŋ bot Lubaŋa pa Icrael. 8Pi meno akemo omako Rwot i kom Juda ki Jerucalem, ci omiyogi gudoko jo ma kela lworo, ur ki jwat bot dano, macalo wun wutye ka nenone ki wanwu-ni. 9Nen ba, kwariwa ginekogi woko liweŋ ki pala lucwan dok awobewa, anyirawa ki monwa ducu gitye i opii pi lok man. 10Tam ma tye i cwinya kombeddi en aye me keto cikke i kinwa ki Rwot, Lubaŋa pa Icrael, wek kinigane magwar-ri oa woko ki i komwa. 11Pe wubed ata litinona, Rwot otyeko yerowu me cuŋ i nyime, ka tic bote, ki me bedo lutic ma mere ma wuwaŋo odoko eceta bote."
12Cutcut Lulevi magi gua, gin aye Makat wod pa Amacai, ki Joel wod pa Ajaria, ma gin likwayo pa Kokat; ki likwayo pa Merari, ma gin aye Kic wod pa Abdi, ki Ajaria wod pa Jekalelel; ki likwayo pa Gercon, ma gin aye Joa wod pa Jimma, ki Eden wod pa Joa; 13ki i kom likwayo pa Elijapan ma gin aye Cimri ki Jeuel; ki likwayo pa Acap, ma gin aye Jekaria ki Matania; 14ki likwayo pa Keman, ma gin aye Jekuel ki Cimel; ki likwayo pa Jedutun, gin aye Cemaya ki Ujiel. 15Gucoko utmegigi kacel ci gulonnye kengi, ka doŋ gucako donyo i ot kit macalo onoŋo kabaka ociko ma lubo lok pa Rwot, wek gulony ot pa Rwot. 16Ajwagi gudonyo gucito wa i kicika ma i tyelo ma i ot pa Rwot ka lonyone, ci gukatti woko ki jami maraco me kwer ma gunoŋo i ot pa Rwot, gukelo guketo i dyekal ma i ot pa Rwot; ka doŋ Lulevi gutiŋo gutero guonyo woko wa i laora kulu Kidron. 17Gucako lonyo ot i nino dwe acel me dwe me acel, ka dok i nino dwe aboro me dwe me acel gubino i kicika ma gidonyo kwede i ot pa Rwot, ka lacen gibedo ka lonyo ot pa Rwot pi nino aboro, ci gutyeko ticgi i nino dwe apar wiye abicel me dwe meno. 18Lacen gucito gudonyo bot Kejekia ci guwacce ni, "Doŋ watyeko lonyo ot pa Rwot woko ducu, keno tyer me gitum awaŋa ki jami me tic ducu, ki meja ma giketo iye mugati ma giketo i nyim Rwot, wa jami tic ducu. 19Dok jami tic ducu ma yam kabaka Akaj obolo woko i kare me locce ma onoŋo pe ogwoko cik pa Rwot, wayubogi dok walonyo; nen, gitye i nyim keno tyer pa Rwot."
20Lacen kabaka Kejekia opuk woko con ci ocoko ludito ma giloyo gaŋ kacel, ocito kwedgi i ot pa Rwot. 21Gucako kelo twoni abiro, nyogi romi abiro, litino romi abiro ki nyogi dyegi abiro pi itum me bal pi ker, pi kabedo maleŋ ki pi Juda. Ci ociko ajwagi ma gin likwayo pa Aron me tyerogi i wi keno tyer pa Rwot. 22Kit meno gucako neko twoni, ci ajwagi gukwanyo remone gucoro i kom keno tyer, Ka dok guneko nyogi romi ci remone bene gucoro i kom keno tyer; i ŋeye guneko litino romi ci remone gucoro i kom keno tye bene. 23Lacen gikelo nyogi dyegi bot kabaka ki jo ma gucokke ducu, pi gitum pi bal, ci guketo ciŋgi i komgi; 24ajwagi guneko nyogi dyegi ka gutyero gitum pi bal ki remogi i wi keno tyer, me lakwany bal ki i kom jo Icrael ducu. Kabaka onoŋo ociko ni myero gityer gitum awaŋa ki gitum pi bal pi jo Icrael ducu.
25Kejekia omiyo Lulevi gucuŋ i ot pa Rwot gumako atego agoya-gu, ki naŋa-gu, ki opuk-gu, kun olubo cik pa Daudi, ki Gad ma lanen-piny pa kabaka, ki cik pa lanebi Natan. Cik man oa ki bot Rwot ma en omiyo owok ki bot lunebine. 26Lulevi gucuŋ gumako jami wer pa Daudi, kun ajwagi gumako tumgi. 27Cutcut Kejekia ociko ni myero gityer gitum awaŋa i wi keno tyer. I kare ma gicako tyero gitum awaŋa, gicako wer me pako Rowt cut, kun gikuto tum-gu, ma gigoyo bene jami Icrael. 28Lwak ma gucokke ducu gumiyo woro bot Lubaŋa, luwer guwero wer, ki lukut tum gukuto tumgi; gumedde kwede nio waŋ ma tyero gitum awaŋa otum. 29Ka doŋ tyero gitum otum, ci kabaka kacel ki jo ma onoŋo gitye kwede ducu guryebbe piny gumiyo woro bot Lubaŋa. 30Kabako Kejekia ki rwodine gucako ciko Lulevi me wero wer me pak bot kun gilubo lok pa Daudi ki pa Acap ma lanen-liny. Ci guwero wer pak ki yomcwiny, ka dok guryebbe piny gumiyo woro bot Rwot.
31Kejekia dok owacci, "Doŋ wutyeko kwerre kenwu bot Rwot; wunyik cok, wukel gitum ki gityer me pwoc i ot pa Rwot." Ci jo ma gucokke ducu gukelp gitum mapol ki gityer me pwoc; ki jo ducu ma cwinygi aye opwoyo gukelo gitum awaŋa. 32Wel jami me gitum awaŋa ma lwak ma gucokke gukelo onoŋo tye twoni pyerabiro, nyogi romi miya acel, ki litino romi miya aryo; magi ducu gikelogi me gitum awaŋa bot Rwot. 33Doŋ gityer ma gikwero onoŋo obedo twoni miya abicel ki romi alip adek. 34Ento ajwagi onoŋo ginok twatwal ma pe gitwero yaŋo gitum awaŋa magi ducu, omiyo utmegigi ma Lulevi gucako konyogi nio waŋ ma ajwagi mukene gulonnye kengi nio ka gutyeko tic ducu pien Lulevi onoŋo cwinygi leŋ ma kato ajwagi i lonnye kengi. 35Medo i kom wel gitum awaŋa madit twatwal-li, moo dwolo bene onoŋo tye me gityer lakwecwiny, ki dok gubedo ka liyo koŋo vino pi gitum awaŋa. Gidwoko kit me tic i ot pa Rwot kit meno. 36Omiyo Kejekia kacel ki lwak gubedo ki yomcwiny pi gin ma Lubaŋa otyeko tiyo pi lwak; pien lokke obino atura.


1 Tekwaro 26:26
26Celomot man ki omegine gubedo ludito ma gwoko odi me kano mot ducu ma yam kabaka Daudi odyero bot Rwot, ki mot ma ludito kaka ma i odi pa kwarogi ki ludito ma giloyo buca mony me jo alip, ki buca mony me jo miya, ki lutel wi mony yam gudyero bene.


2 Tekwaro 34:8
Ginoŋo buk me cik i kare me loc pa Yocia
(2 Luker 22.3–23.3)
8I mwaka me apar wiye aboro me locce, ma doŋ onoŋo en otyeko kwanyo gin marac woko ki i lobo kacel ki i ot pa Lubaŋa Yocia ocwalo Capan wod pa Ajalia, ki Maaceya laloc me gaŋ, ki Joa wod pa Joakaj, ma en laco lok ma timme, ka yubo ot pa Rwot Lubaŋane.


Nwoyo Cik 24
Cik ma mako ryemo dako
1-"Ka laco mo onoŋo dako ce onyomo, ka dakone pe yomo cwinye pien onoŋo roc mo i kome, laco twero coyo waraga me keto nyom, miyo i ciŋe, ryeme kwede woko ki i ode, ci dako-ni a woko ki i ode. 2Ento ka laco mukene onyome, 3ce cware ma lacen-ni bene pe mite ci coyo waraga me keto nyom, miyo i ciŋe ci ryeme kwede woko ki i ode, nyo ka cware me aryone oto woko, 4ci cware mukwoŋo ma yam oryeme woko pe dok owar en me bedo dakone ma onoŋo en doŋ oballe pi doko dako pa ŋat mukene, pien kit tim macalo meno bedo me kwer i nyim Rwot, wun pe wubikelo bal i kom lobo ma Rwot Lubaŋawu bimiyo botwu me aleyawu.
5"Ka laco mo pud onyomo nyen, pe bicito woko kacel ki mony, dok pe gibicwale i dog tic mo; en bibedo paco mot pi mwaka acel, wek obed ki yomcwiny gin ki dakone ma onyomo-ni.
6"Dano mo pe omi gijeŋ bote min kidi rego nyo nya kidi rego; meno rom ki kwanyo kwo pa dano me ajeŋa.
7-"Ka ŋatti mo ginoŋo okwalo dano mo ki i kin omege jo Icrael, ce otimo en kit ma gitimo ki opii, nyo ocate woko, ci lakwo meno gibinekone woko; kit meno miyo wubijwero tim marac woko ki i kinwu.
8-"I kom two dobo wubed ka gwokke matek kun wutimo gin ducu kit ma ajwaka ma Lalevi bititowu; kit ma yam acikogi kwede, wubigwokke ka tiyo kit meno. 9-Wupo gin ma yam Rwot Lubaŋawu otiyo i kom Miriam ki i yo ma onoŋo wua ki i Ejipt.
10-"Ka lawoti mo omako banya mo boti, pe ibicito i ode ka omo gin ma en jeŋo boti. 11In ibicuŋ ki woko, ci dano ma omako banya boti-ni bikelo gin ma ojeŋo boti ki woko. 12Ka en dano ma lacan, pe ibibuto ki gin ma en ojeŋo boti. 13Ka ceŋ mito poto, in ibidwoko bote gin ma ojeŋo-ni wek en obut ki boŋone kun lammi gum; ci bimiyo Rwot Lubaŋawu bineni macalo dano ma kite atir.
14-"Pe ibiburo lapakacani mo ma lacan ma piny oloyo, kadi en bed omeru ma Laicrael nyo dano mo ma i kin lubedo ma gibedo i lobowu, i gaŋiwu. 15Ibimiye mucarane i nino ma otiyo iye-ni ma onoŋo ceŋ peya opoto, pien en lacan, en bedo ka paro pire; wek en pe okok i komi bot Rwot ci bedo bal i komi.
16-"Won latin pe gibineko pi bal pa wode, nyo latin bene pe gibineko pi bal pa wonne; dano acel acel gibineko pi balle kikome.
17-"Pe ibal te pido pa labedo mo nyo pa latin kic wek lok oloye, pe iter boŋo pa daa-to me ajeŋa boti. 18Ento ibipo ni yam ibedo opii i lobo Ejipt ci Rwot Lubaŋawu okoki woko ki i kunnu, en gin mumiyo aciko ni itim kit meno.
19-"Ka ikayo cam i potoni, ce wii owil ki larita bel mo iweko odoŋ i poto, pe idok cen ka omone; doŋ bibedo pi labedo ki latin kic ki daa-to; wek Rwot Lubaŋawu omii gum i kom tic ducu ma ibitiyo. 20Ka ce igoyo yat jeitunini pi coko nyige, pe idok ibek obote; doŋ bibedo pa labedo ki latin kic ki daa-to. 21Ka icoko nyig olok ki i potoni, pe idok cen ka beko obote; doŋ bibedo pa labedo ki latin kic ki daa-to. 22Ibipo ni yam ibedo opii i lobo Ejipt, engin mumiyo aciko ni itim kumeno.


2 Tekwaro 25:23
23Yoaci kabaka me Icrael omako Amajia kabaka me Juda wod pa Yekoac, ma wod pa Akajia, ki i Bet-cemec, ka otere wa i Jerucalem, ci omuko cel me Jerucalem ma romo yadi miya aryo kulu, nia ki i dogcel ma gilwoŋo ni pa Epraim nio kwede wa i dogcel ma i twok gaŋ.


Jeremia 28
Jeremia gin ki lanebi Anania
1-I mwaka acel-lu, i dwe me abic me mwaka me aŋwen me loc pa Jedekia kabaka me Juda, Anania wod pa Ajur, ma en lanebi ma tugi Gibeon, oloko ki Jeremia i ot pa Rwot. En olok ki Jeremia i nyim ajwagi kacel ki lwak 2ni Rwot me mony, Lubaŋa pa Icrael owaco kuman ni, "Doŋ atyeko turo twero ki teko me loc pa kabaka me Babilon woko. 3Ma noŋo mwaka aryo peya otum, abikelo jami ducu ma yam gitiyo kwedgi i ot pa Rwot ma yam Nebukadnejar kabaka me Babilon okwanyo ki i ot pa Lubaŋa otero woko i Babilon-ni, adwokogi cen i kabedo man. 4Dok bene abikwanyo Yekonia wod pa Yekoyakim kabaka me Juda, kacel ki jo Juda ma yam giterogi i opii i Babilon, akelogi adwokogi cen i kabedo man. Pien doŋ abituro twero ki teko me loc pa kabaka me Babilon woko. Man Rwot ma owaco."
5Ka dok Jeremia oloko ki lanebi Anania i nyim ajwagi kacel ki i nyim lwak ducu ma onoŋo gucuŋ i ot pa Rwot; 6ci lanebi Jeremia owacci, "Amen! Ka Rwot bitimo man ci ber. Rwot myero omi lok ma ibedo ka titone-ni obed ada, wek okwany jami ma gitiyo kwedgi i ot pa Rwot kacel ki jo ma giterogi i opii i Babilon odwokgi cen i kabedo man. 7Ento kombeddi koŋ wuwiny lok ma awaco botwu ki bot lwak ducu. 8Lunebi ma gukwoŋo nyimwu ki nyima i kare macon adada, onoŋo gunyuto ni i anyim lweny bibedo tye, kec bibedo tye, ki two gemo bipoto i kom rok mapol ki i kom ker matego. 9Mumiyo lanebi mo ma bitito lok kom kuc, ka lokke obedo ada, ci gibiniaŋ adada ni Rwot kara aye ma ocwalo lanebi meno ada."
10Ci lanebi Anania ogonyo rii bao woko ki i ŋut lanebi Jeremia, ci oturogi woko. 11Anania oloko lok i nyim lwak kun waco ni, "Rwot owaco kuman ni meno aye bene kit ma ebituro kwede okol ma Nebukadnejar otweyo i ŋut jo me rok ducu ma onoŋo mwaka aryo peya otum." Ento lanebi Jeremia oa gire ocito woko.
12Lacen i ne kare ma lanebi Anania onoŋo doŋ oturo kwede rii bao woko ki i ŋut lanebi Jeremia-ni, Rwot owaco bot Jeremia 13ni ocit owac bot Anania ni, "Rwot owaco ni meno itwero turo rii bao kit macalo ituro-ni, ento en bileyo kakargi ki rii nyonyo. 14Rwot me mony, Lubaŋa pa Icrael, owa co ni, 'Doŋ atyeko keto rii nyonyo i ŋut jo me rok ducu wek guti bot Nebukadnejar kabaka me Babilon; gibitiyo bote, pien doŋ bene atyeko miyo bote kadi wa lee me tim.' "
15Ci lanebi Jeremia owaco bot lanebi Anania ni, "Anania, winy, onoŋo Rwot gire pe ocwali, ento in doŋ imiyo lwak gibedo ka geno lok goba ma itito botgi. 16Mumiyo Rwot owaco ni, 'Nen, abikwanyi woko ki i lobo. I mwaka man kikome ibito iye woko, pien ibedo ka tito bot dano ni gujem woko i kom Rwot.' "
17I mwaka meno cut i dwe me abiro, lanebi Anania oto woko.


Jabuli 47
Lubaŋa aye kabaka ma loyo wi lobo
1Wudoŋ ciŋwu, wun lwak ducu me wi lobo ducu!
Wudaŋŋe kun wuwero wer me yomcwiny bot Lubaŋa ki dwan maloŋo!
2Rwot, ma en ŋat Mamalo Twal, aye myero gilwor,
en kabaka madit ma loyo wi lobo ducu.
3En aye omiyo waloyo lwak me rok ducu,
oketowa me bedo luloc pa lurok.
4En aye ma oyero lobo man ma wabedo iye-ni piwa,
man aye gipiny me wakke pa Yakobo ma en maro.
5Lubaŋa doŋ oito malo kun lwak gidaŋŋe matek,
Rwot oito malo ma lwak gikuto tum-gu.
6Wuwer wer me pako Lubaŋa, wuwer wer me pake!
Wuwer wer me pako Kabakawa, wuwer wer me pake!
7Lubaŋa aye kabaka ma loyo wi lobo ducu;
wuwer wer me pak ki jabuli!
8Lubaŋa loyo rok ducu;
Lubaŋa bedo i wi komkerre maleŋ.
9Rwodi ma giloyo lwak me rok ducu gucokke
ma guribbe kacel ki jo pa Lubaŋa pa Abraim.
Kwot me wi lobo ducu obedo jami pa Lubaŋa;
gidwore matek twatwal!


Tic Pa Lukwena 13:1
Gioro Barnaba ki Caulo ka tito lok pa Lubaŋa
1I kare meno lwak jo muye Yecu ma tye i Antiokia onoŋo doŋ gitye ki lutit lok pa Lubaŋa ki lupwony, Barnaba, Cimeon ma gilwoŋo Niga, Lukia me Cirene, ki Manaen ma odoŋ kacel ki Kerode laloyo, ki Caulo.


2 Tekwaro 22
Loc pa Akajia kabaka me Juda
(2 Luker 8.25-29)
1Jo ma gibedo i Jerucalem guketo Akajia ma wode matidine odoko kabaka ma oleyo ka tyene; pien mony pa jo ma yam gubino i gony kacel ki jo Arab gutyeko neko awobe madito woko ducu. En gin mumiyo Akajia wod pa kabaka Jekoram me Juda ocamo ker. 2Akajia onoŋo ditte romo mwaka pyeraŋwen wiye aryo ka ocamo ker, ci obedo ka loci Jerucalem pi mwaka acel. Minne nyiŋe Atalia; en yam lakwar Omri. 3Akajia bene obedo ka lubo kit pa jo me ot pa Akab, pien minne aye obedo ka miye tam me tiyo gin maraco. 4Obedo ka tiyo gin ma nen marac i wan Rwot, kit macalo jo me ot pa Akab gubedo ka tiyone; pien gin aye gubedo ka miye tam me tiyo gin marac i kare ma wonne doŋ oto, ci gutere i to. 5En bene oye tamgi, ocito gin ki Jekoram wod pa Akab kabaka me Icrael ka lweny ki Kajael kabaka me Ciria i Ramot-gilead. Jo Ciria guketo ret i kom Joram, 6ci en odwogo ka mado rette i Jejreel, en aye waŋ ret ma jo Ciria guketo i kome ki i Rama i kare ma en olwenyo i kom Kajael kabaka me Ciria. Akajia wod pa Jekoram kabaka me Juda ocito ka limo Joram wod pa Akab i Jejreel, pien onoŋo kome lit.
Yeko oneko Akajia
(2 Luker 9.27-29)
7Lubaŋa onoŋo doŋ otyeko yubo ni Akajia bito i kare ma en bicito ka limo Joram. Pien ka ocito kunnu ci onywako wot gin ki Jekoram pi rwatte ki Yeko wod pa Nimci, ma Rwot onoŋo owiro wek omuk jo me ot pa Akab woko. 8I kare ma Yeko tye ka cobo lok ma Rwot oŋolo i kom jo me ot pa Akab, en orwatte ki ludito me Juda bene ki awobe pa omegi Akajia, ma gitiyo bot Akajia, ci onekogi woko. 9En obedo ka yenyo Akajia, ci gimako en ki i Camaria ka ma okanne iye, gikelo en bot Yeko ci Yeko oneke woko, Guyike, pien guwacci, "En lakwar Yekocapat, ma yam obedo ka yenyo Rwot ki cwinye ducu." Dano mo pe odoŋ i ot pa Akajia ma romo camo ker.
Atalia omayo ker tektek
(2 Luker 11.1-21)
10Ka Atalia min Akajia oneno ni wode oto woko, ci en ocako jwero jo me dog ot ker pa Juda woko ducu. 11Ento Yekocabeat nya pa kabaka, otiŋo Yoaci wod pa Akajia, ci okwalo woko ki i kin awobe pa kabaka ma gibenekogi-ni, ci okano en ki lapidine i kicika mo me buto. Yekocabeat, ma nya pa kabaka Jekoram obedo dako pa ajwaka Yekoyada, en lamiŋ Akajia; okano Yoaci woko ki bot Atalia kit meno, omiyo Atalia pe oneke. 12En obedo kwedgi mwaka abicel, kun gikano en i ot pa Lubaŋa i kare ma Atalia tye ka loyo lobo.


Jeremia 27:8
8"Ka ce inen rok mo nyo ker mo pe bitic bot Nebukadnejar kabaka me Babilon, ma gibimine i te loc pa kabaka me Babilon macalo dyaŋ, abiketo can i kom rok meno kun aneko jone woko ki pala lucwan i lweny, amiyo kec nekogi, ki two gemo bene poto i komgi, nio waŋ ma amiyo gutum woko i te twero pa Nebukadnejar. Man Rwot ma owaco.


Icaya 55
Lubaŋa timo kica bot dano ducu noŋo
1-"Wubin wutwom pii,
wun jo ducu ma orwo nekowu; ŋat ma limme mo pe,
myero bene obin owil cam.
Wubin wuwil koŋo vino ki cak laboŋo lim, laboŋo wel mo.
2Piŋo wubalo limwu i kom gin ma pe kwon,
piŋo kono wutyeko tekowu woko ka noŋo gin ma pe yeŋowu?
Wucik itwu atika i lokka, ci wucam cam maber,
dok wubed ki yomcwiny pi cam ma miyu ma amiyowu,
3-Wucik itwu wuwiny lokka, ci wubin bota;
wuwiny lokka, wek wubed kwo;
ci abicikke kwedwu i gicikke ma ri nakanaka,
abimiyowu mar mera ma pe lokke, ma genne, ma yam aciko pi Daudi.
4Nen, yam akete obedo caden bot lurok,
latel ki lami-cik bot lurok.
5Nen, wun wubilwoŋo rok mapatpat ma pe wuŋeyogi,
ki rok mapol mapatpat ma yam pe gineyowu gibiriŋo gibino botwu,
pi Rwot Lubaŋawu, ma en ŋat Maleŋ me Icrael,
pien en doŋ otyeko keto deyo i komwu.
6"Wuyeny Rwot i kare-ma en pud twero noŋŋe,
wukok bot Rwot ma pud en tye cok.
7Latim marac myero obwot timme marac,
ki dano ma pe kite atir bene owek tamme ma pe ber-ri;
olokke odwog cen bot Rwot, wek Rwot otime kica,
myero odwog cen bot Lubaŋawa, pien en biweko balle woko ducu.
8"Pien tamma pe tamwu,
ki yowu bene pe yona," man Rwot ma owaco.
9Kit macalo polo tye malo ka mabor makato lobo-ni,
yona bene tye malo kit meno makato yowu,
ki tamma bene tye malo kato tamwu woko.
10-"Kit macalo kot ki pee corre bino piny kun gia ki i polo,
ma pe dok gidok malo kunnu, ento gikweyo lobo,
miyo ginapita twi ci doŋo,
mi yo kodi bot laco-kodi ki miyo kwon bene bot dano me acama,
11lok ma a ki i doga bene bibedo kit meno;
pe bidwogo bota noŋo ma noŋo pe otiyo gin mo,
lokka bitiyo gin ma amito ni oti, dok bicobo gin ma acwale pire.
12"Pien wubikato woko kun wucito ki yomcwiny,
gibiterowu ki kuc;
godi ducu ki cere ducu ma i nyimwu gibimwoc ki wer licur,
ki yadi ducu me tim biyeŋŋe ki yomcwiny.
13Yat ciprec bitwi ma ka okuto;
ki yadi ma ŋwecgi kur bitwi ma ka ocok;
meno bibedo gin me po nakanaka, ma pe birwenyo,
me nyuto ni an Rwot aye ma cen atiyo man."


2 Luker 3
Loc pa Jekoram
1I mwaka me apar wiye aboro me ker pa Yekocapat kabaka me Juda, en aye Jekoram wod pa Akab ocamo iye ker me loyo Icrael i Camaria, ci obedo ka loc pi mwaka apar wiye aryo. 2Otiyo gin ma nen marac i wan Rwot, kadi pe obedo marom ki pa wonne ki pa minne, pien koŋ omuko wir me woro Baal ma yam wonne otiyo-ni. 3Ento en bene pe oweko kit bal pa Jeroboam wod pa Nebat, ma omiyo jo Icrael gubalo-ni; en pe oweko lubone.
Elica otito pi loyo jo Moab
4I kare meno onoŋo Meca kabaka me Moab tye ki romi ma gunya mapol; en yam bedo ka miyo romi alip miya acel bot kabaka me Icrael, ki yer nyogi romi alip miya acel, mwaka ki mwaka. 5Ento ka Akab oto, ci kabaka me Moab ojemo woko i kom kabaka me Icrael. 6Omiyo kabaka Jekoram otiŋŋe oa ki i Camaria i kare meno, ci ocoko jo Icrael ducu pi lweny. 7Ka ocito ci ocwalo lok bot Yekocapat kabaka me Juda ni, "Kabaka me Moab ojemo woko i koma; ibicito ka lweny kweda i kom jo Moab?" En ogamo ni, "Abicito, an ki in wan acel, lwakka gin aye lwakki, ki aguragurana gin aye aguragurani bene." 8Dok owacci, "Wabiwot walubo yo mene?" Jekoram ogamo ni, "Wabilubo yo makemo i tim me Edom."
9Kit meno kaba ka me Icrael ocako cito kacel ki kabaka me Juda ki kabaka me Edom. Ka gubedo ka gono piny pi wot me nino abiro, pii mo pe onoŋŋe pi mony kadi pi lee ma gimol i korgi ki yec. 10Kabaka me Icrael owacci, "Maa do! Rwot doŋ okelo luker magi adek-ki pi miyogi i ciŋ jo Moab." 11Yekocapat owacci, "Lanebi pa Lubaŋa mo pe kany, wek wapeny dog Rwot ki bote?" Ci ŋat acel i kom lutic pa kabaka me Icrael ogamo ni, "Elica wod pa Capat aye tye kany, ma yam liyo pii i ciŋ Elia-nu." 12Yekocapat owacci, "En tye ki lok pa Rwot." Ci kabaka me Icrael ki Yekocapat ki kabaka me Edom gucito wa bote.
13Elica owaco bot kabaka me Icrael ni, "An atimmi gin aŋo? In icit bot lunebi pa woru ki lunebi pa meni." Ento kabaka me Icrael owacce ni, "Pe kumeno; pien Rwot aye olwoŋo luker magi adek-ki pi miyogi woko i ciŋ jo Moab." 14Elica ogamo ni, "Macalo Rwot me mony tye makwo-ni, ma atiyo pire-ni, kono nene pe aparo pi Yekocapat kabaka me Juda, kono pe abolo waŋa i komi, kadi wa neno in. 15Ento wukella lago-opuk." Ka lago-opuk ocako goyone, ci tek pa Rwot oyido i kome. 16Owacci, "Rwot owaco kuman ni, 'Abimiyo laora kulu man mutwe-ni pii poŋ iye.' 17Pien Rwot owaco kuman ni, 'Wun pe wubineno yamo ki kot-gu, ento laora kulu aye pii bipoŋ iye, ci wubimato, wun, ki dyaŋiwu ki leewu.' 18Man gin mayot ki bot Rwot; en bimiyo jo Moab bene i ciŋwu, 19ci wubiloyo gaŋi ma girumo ki cel gogo, ki gaŋi ducu ma ŋene, wubireto yadi mabeco ducu, wubiculo wan pii woko ducu, wubalo lobo maber-ri kun wucoro iye godi." 20Orwone i kare me odiko, i kom cawa me tyero gitum, nen, pii obino oa ki yo tuŋ Edom, nio ka pii opoŋo lobo woko ducu.
21Ka jo Moab ducu guwinyo ni luker gubino ka lweny i komgi, ci gulwoŋo jo ducu ma gitwero ruko jami lweny i komgi, cakke i kom jo matino nio kwede wa i kom ludito, ci guryeyo i wan lobo. 22Ka gua malo odiko con, ci cen oryeny i kom pii, jo Moab guneno pii ma okemogi nen calo remo. 23Guwacci, "Man remo; luker gubedo ka lweny kacel, ci gunekke woko kekengi. Iyo, jo Moab, wucak yako jami?" 24Ento ka gubino i gony pa jo Icrael, ci jo Icrael ducu gutwarre malo ka lweny i kom jo Moab, ci guriŋo woko ki i nyimgi; gumedde anyim ki neko jo Moab ma giriŋo-ni. 25Gumako gaŋi woko, ki potti mabeco ducu bene dano acel acel obolo iye got, nio ka godi opoŋo piny woko; guculo wan pii woko ducu gureto yadi mabeco ducu; nio ka godi keken aye odoŋ i Kir-karecet, ci lucel lataŋdiyo gurumo gaŋ meno nio ka guloyo. 26Ka kabaka me Moab oneno ni mony doŋ ogeto marac i kome ci ocito ki wegi pala lucwan miya abiro pi baro dye mony, ma okemo kabaka me Edom; ci pe gutwero. 27En omako wode maditte ma onoŋo bileyo ka tyene-ni, ci otyero en me bedo gitum awaŋa i kom cel murumo gaŋ. Omiyo akemo madwoŋ opoto i kom io Icrael; ci gua gudok cen i lobogi.


Wel 8
Aron ocibo mac laput abiro i wi okar
1-Rwot owaco ki Moses ni, 2"Wac bot Aron ni, Ka icibo laput malo, laput abiro-ni bimenyo kabedo ma i nyim okar-mac." 3Ci Aron otimo kit meno; ocibo mac laputte malo wek gumeny kabedo ma i nyim okarmac, macalo Rwot ociko ki Moses. 4Man aye kit tic ma gitiyo kwede okar-mac, gitiyo ki jabu ma giteto ki nyol. Nia ki i tedi tere o kwede wa i kom cal aturene onoŋo gitiyo kun giteto ki nyol; Moses otiyo okar-mac kun lubo kit cal ma Rwot onoŋo onyuto bote.
Kwero Lulevi pi tic maleŋ
5Rwot owaco ki Moses ni, 6"Kwany Lulevi woko ki i kin jo Icrael, ci ilonygi. 7Ibitimogi kit man pi lonyogi: kir pii me lwoko bal i komgi, ci wek gin gulyel komgi woko ducu ki lyedi, gulwok boŋŋigi, gulonnye kekengi. 8Lacen wek gin gukwany wod twon kacel ki gityer me moko kwon mutike, me moko kwon mapwote ma girubo ki moo, ka doki in ibikwanyo wod twon mukene pi gitum me bal. 9Ka doŋ ibitero Lulevi i nyim kema me rwatte, kun icoko lwak jo Icrael ducu kacel. 10Ka itero Lulevi i nyim Rwot, jo Icrael gibiketo ciŋgi i wigi, 11ka Aron bityero Lulevi i nyim Rwot gubed gityer akwata ma oa ki bot jo Icrael, wek gubed ka tiyo tic pa Rwot. 12Ka dok Lulevi gibiketo ciŋgi i wi twoni, ci ibityero acel pi gitum me bal, ki acel pi gitum awaŋa bot Rwot, pi kwanyo bal ki i kom Lulevi. 13Ibitero Lulevi i nyim Aron ki awo bene, ci ibityerogi gubed gityer akwata bot Rwot.
14"Ibipoko Lulevi woko ki i kin jo Icrael kit meno, ci Lulevi doŋ bibedo jona. 15Ka doŋ lacen Lulevi gibidonyo ka tiyo tic ma i kema me rwatte, ka doŋ ityeko lonyogi kun ityerogi macalo gityer akwata. 16Pien gityeko miyogi bota matwal ki i kin jo Icrael; atyeko kwanyogi pira kena ma ka litino ducu mukwoŋo yabo ic, ma litino kayo pa jo Icrael ducu. 17-Pien litino kayo ducu ma i kin jo Icrael gin mera, pa dano ki pa lee bene; yam akwerogi gubed mera i nino ma aneko iye litino kayo ducu ma i lobo Ejipt. 18Ci doŋ atyeko kwanyo jo pa Levi me leyo ka tyengi, gin litino kayo ducu ma i kin jo Icrael. 19Dok atyeko miyo Lulevi bot Aron ki awobene me mot, kun gia woko ki i kin jo Icrael pi tiyo tic i kema me rwatte pi jo Icrael, dok pi kwanyo bal ki i kom jo Icrael, wek gemo mo pe opot i kom jo Icrael pi nyiko cok ki kabedo maleŋ."
20Moses ki Aron ki lwak jo Icrael ducu gutiyo kit meno i kom Lulevi; kit ducu ma yam Rwot ociko ki Moses i kom Lulevi-ni, jo Icrael bene gutimo i komgi kit meno. 21Lulevi gulonnye kekengi i kom balgi; gulwoko boŋŋigi; ka Aron otyerogi macalo gityer akwata i nyim Rwot, ci Aron otimo gin lakwany bal ki i komgi wek gubed ma gulony.
22Lacen Lulevi gudonyo ka tiyo ticgi i kema me rwatte me konyo Aron ki awobene; kit ma onoŋo Rwot ociko ki Moses i kom Lulevi, gitimogi kit meno.
Kare me tic pa Lulevi
23Rwot owaco ki Moses ni 24"Man aye lok ma mako Lulevi: jo ma ditogi romo mwaka pyeraryo wiye abic ki dok kwede malo gibidonyo ka cobo dog ticgi ma gitiyo pi kema me rwatte. 25Ka mwaka me ditogi oromo pyerabic, ci doŋ gibiweko ticgi ma gitiyo, pe doŋ gibitic matwal. 26Ento gibikonyo omegigi ma i kema me rwatte wek gugwok cik ma mako ticgi, ento pe gibitiyo tic kikome. Ibitimo Lulevi kit meno pi lok ma dok i kom ticgi."


Jabuli 36
Mar pa Lubaŋa ma pe lokke
1-Bal me turo cik tye loko ka matut i cwiny dano marac;
en pe neno gin ma miyo elworo Lubaŋa.
2Bal miyo en bwolle kekene dok umo waŋe woko
kun tamo ni pe gibinoŋo gin marac ma en otimo,
miyo dano kwere woko.
3Lok ma en loko obedo lok me tim aranyi ki me bwola keken;
pe doŋ tye ki ryeko mo ma: romme tiyo gin maber.
4En piro lok me timo gin marac ma obuto i wi kitandane;
oloko kite wo ko i yo mapat ma pe doŋ ber;
dok pe kwero kit gin mo marac.
5Ai Rwot, mar meri ma pe lokke o wa i polo,
dok adani bene o i pol.
6Porreni ocuŋ matek likiŋ macalo godi madoŋo,
ki ŋolo koppi tye calo tut-piny madit.
Ai Rwot, igwoko dano kacel ki lee ducu.
7Ai Rwot, ber me mar meri ma pe lokke dit rom mene!
Jo ducu riŋo gilaro ka kanne i te bwomi.
8Giyeŋ ki lwak cam madwoŋ ma tye i odi,
mnyo gimato pii mua i kulu me yomcwiny ma tye boti.
9In aye i waŋ it me kwo ducu,
i ceŋŋi wan bene waneno iye ceŋ.
10Med mar meri ma pe lokke bot jo ma giŋeyi,
dok imed lar meri bot jo ma cwinygi atir.
11Pe iwek dano ma lawakke onyona ki tyene,
pe iwek dano marac oryema woko ki ciŋe.
12Lutim maraco gibuto kunnu aryeba ic,
gidiyogi woko piny ma pe dok gitwero a malo.


2 Tekwaro 30:1
Kwero nino madito me Kato (Paska)
1Kejekia ocwalo kwena bot jo Icrael ducu ki jo Juda, ka dok ocoyo waraga ocwalo bot jo Epraim ki Manace, ma tito botgi ni myero gubin i ot pa Rwot ma tye i Jerucalem, ka kwero nino madito me Kato (Paska) bot Lubaŋa pa Icrael.


Daniel 10
Ginanyuta ma Daniel oneno i get kulu Tigric
1I mwaka me adek me loc pa Ciro kabaka me Percia Lubaŋa onyuto lok mo bot Daniel, ma nyiŋe mukene Beltecajar. Lokke obedo lok ada, dok okelo ayelayela madwoŋ adada ci Daniel oniaŋ i lok, obedo ki niaŋ matut bene i ginanyuta ma en oneno.
2I kare meno ducu, onoŋo an Daniel abedo ka kumo pi cabit adek kulu. 3Pe abedo ka camo cam mo mamit, pe acamo riŋo kadi ki kono vino bene pe odonyo i doga, dok pe awiro koma ki moo wacel, pi cabit adek-ki kulu. 4I nino dwe pyeraryo wiye aŋwen me dwe mukwoŋo, anoŋo ni acuŋ i dog kulu madit, ma en aye Tigric. 5-Atiŋo waŋa aneno malo ci aneno dano mo ma oruko boŋo camanini, ma otweyo pyere ki del jabu me Upaj. 6Kome onoŋo obedo calo got berul ma mil amila, ki tur nyime nen calo lutkot ma wil, ki wane ryeny calo mac, bade ki tyene-gu ducu nen calo mola ma girudo maleŋ adada, ki lokke ma en loko-ni winnye calo woo pa lwak dano mapol. 7An Daniel keken aye ma aneno ginanyuta; jo ma onoŋo gitye kacel kweda pe guneno, ento myelkom madit opoto i komgi, omiyo guriŋo ka kanne woko. 8Guweka adoŋ kena, ci aneno ginanyuta man madit. I kare ma doŋ aneno tek mo pe odon i koma; kit ber me koma olokke woko ma lworo maki woko cut. 9Ka doŋ awinyo dwane ki lok ma en obedo ka lokone, ci apoto piny aryeba-ic anino nino matut adada kun pe aŋeyo koma.
10Cutcut ciŋ dano mo-ni oguda omiyo ciŋa ki coŋa ducu gumyel matek. 11En dano-nu owacca ni, "Daniel, in dano ma gimaro adada, gwok lok ducu ma atye ka lokone boti. A itirre icuŋ atir, pien an kombeddi giora boti." I kare ma onoŋo pud en tye ka loko lok meno, aa malo acuŋ ma koma myel amyela likwakkwak. 12Ka lacen owaco ni, "Daniel, pe ilwor, pien cakke i nino mukwoŋo ma iketo kwede cwinyi ka niaŋ ki ka mwolle woko keni i nyim Lubaŋani, lokki ducu doŋ onoŋo Lubaŋa otyeko winyone, nen an doŋ atyeko bino pi lokki. 13-Lamalaika ma rwot me ker me Percia ogeŋa woko pi nino ma romo pyeraryo wiye acel kulu; ento Mikael, ŋat acel madit i kin rwodi ducu, oa obino ka konya ci aweke kunnu gin ki rwot me ker me Percia, 14abino ka niani wek iŋe can ma bipoto i kom rokwu i kare me lacen. Pien ginanyuta man ma ineno-ni bene lokke bitimme i kare ma tye anyim."
15I kare ma doŋ oloko bota kit lok macalo magi ducu, akulo waŋa piny i ŋom adoko calo ladoge oto. 16Nen, ŋat mo acel ma obedo calo dano ogudo del doga; ci aŋamo doga aloko bene. Awaco bote en ŋat ma onoŋo ocuŋ i nyima-ni ni, "Ai rwoda, pi tyen lok me ginanyuta man ma aneno omiyo arem mapol obino i koma, pe doŋ atye ki teko mo wacel. 17An laticci atwero ŋwette ka lok ki rwoda niŋniŋ? Pien kombeddi teko mo doŋ pe odoŋ i koma liweŋ, dok bene yweyo mo ma odon i cwinya pe."
18Lacen doki ŋat ma nen calo danoni oguda tyen me aryo ci omiya teko. 19Ka doŋ owacca ni, "In dano ma gimaro adada, pe ilwor; ibibedo maber dok ki kuc. Bed tek ki tekcwiny." I kare ma oloko kweda, alimo teko kun awaco ni, "In rwoda aye doŋ iloki, pien doŋ ityeko miya teko." 20En openya ni, "In iŋeyo tyen lok mumiyo abino boti-ni? Ento kombeddi doŋ abilokke adok ka lweny i kom rwot me Percia. Ka doŋ atyeko lweny kwede, nen, rwot pa jo Grik bibino. 21Ento an abitito bote gin ma gicoyo i buk me lok ada: pe tye ŋatti mo ma tye ka ŋeta ma dok lwenyo ki jo man kono Mikael keken, ma en aye rwotwu.


Lulevi 14
Cik me lonnye pa ludobo
1Rwot owaco bot Moses ni, 2-"Man aye bibedo cik ma mako ladobo i nino me lonnyene. Gibikele bot ajwaka, 3ci ajwaka bikato woko i ŋe gony ka ŋiyo kome. Ka two dobo doŋ ocaŋ woko ki i kome, 4ci ajwaka biciko ni gikel winyo makwo aryo ma olony, te lokke ni, winyo ma gitwero camogi, ki yat cedar, uci makwar, ki anyero, pi dano ma gimito lonyo-ni. 5Ajwaka biciko ni gitwom pii ma mol, giony i otako, ci ginek winyo acel ki malo i wi pii meno. 6En bimako winyo makwo kacel ki yat cedar ki uci makwar-ri ki anyero, ci lutogi kacel ki winyo makwo i remo winyo ma onoŋo gineko ki malo i wi pii mamol-li. 7Bikiro remo i kom dano ma gimito lonyo i kom dobo-ni tyen abiro; lacen bituco ni en doŋ olonnye, ci biweko winyo makwo-ni tuk dok woko i tim. 8Ci dano ma obino pi lonnye bilwoko boŋŋine, bilyelo yer kome ducu, ka lwoko kome ki pii, ci bibedo ma olonnye. I ŋe meno en doŋ cako bino i gony, ento bibuto woko i ne kemanepi nino abiro. 9I nino me abirone bilyelo yer wiye ducu, dok bilyelo yer tike ki yer pyen waŋe ki yer kome ducu. Ka dok bilwoko boŋŋine, bilwoko kome ki pii, ci doŋ bedo ma olonnye.
10"Dok i nino me aborone en bitero litino nyogi romi aryo ma komgi pe ki mwonyo, ki bwoŋ romo ma ditte romo mwaka acel, ki gityer me moko kwon ma romo agwata adek, moko mapwotte ma girubo ki moo, ki moo ma romo cupa acel. 11Ajwaka ma lonyo en-ni bitero dano ma gilonyo-ni, cibo kacel ki jamine i nyim Rwot i doggola kema me rwatte. 12Ajwaka bikwanyo nyok romo acel, bityero me gitum pi alii, kacel ki cupa moo acel-lu, ci kwatogi me bedo gityer akwata i nyim Rwot. 13Bineko latin romo-nu i kabedo ma gineko iye gitum pi bal ki gitum awaŋa, i kabedo maleŋ, pien gitum me alii rom ki gitum me bal, ducu bedo pa ajwaka; en gin maleŋ makato. 14Ajwaka bigwelo remo me gitum me alii, bireyo i ogwilo it dano ma gilonyo-ni, malacuc, ki i kom twon nyig ciŋe malacuc, ki i twon nyig tyene malacuc. 15Ka ajwaka bikwanyo moo ma romo cupa acel-li, bitono manok i dye ciŋe malacam, 16ka luto lwet ciŋe malacuc i moo ma i dye ciŋe malacam-mi, ci kiro moo ki nyig ciŋe tyen abiro i nyim Rwot. 17Moo ma odon i ciŋe ajwaka bireyo i ogwilo it dano ma gilonyo-ni malacuc, ki i twon nyig ciŋe malacuc, ki i twon nyig tyene malacuc, i kom remo me gitum me alii. 18Moo ma odoŋ i ciŋ ajwaka en bidunyo i wi dano ma gilonyo-ni, ka ajwaka bitimo gin lakwany bal ki i kome i nyim Rwot. 19Ajwaka bityero gitum me bal me kwanyo bal ki; kom dano ma gimito lonyo keni ma i keme-ni. Lacen en bineko gitum awaŋa, 20ci ajwaka bityero gitum awaŋa kacel ki gitum me moko kwon i wi keno tyer, Kit meno ajwaka bitimo gin lakwany bal ki i kome, ci doŋ bilonnye.
21"Ento ka en lacan ma noŋo meno ducu oloye, en bikwanyo latin nyok romo acel obed gitum me alii me akwata, pi kwanyo bal ki i kome, ki agwata moko kwon acel me moko mapwotte ma girubo ki moo pi gityer me moko kwon, ki moo ma romo cupa acel; 22dok amam aryo nyo litino akuri aryo, macalo en romo noŋone; acel bibedo gitum me bal, acel bibedo gitum awaŋa. 23I nino me aborone en bikelo bot ajwaka pi lonnyene i doggola kema me rwatte i nyim Rwot. 24Ajwaka bikwanyo latin romo me gitum me alii, kacel ki moo ma romo cupa acel-li, bikwatogi me bedo gityer akwata i nyim Rwot. 25Ka dok bineko latin romo me gitum me alii; ci ajwaka bigwelo remo me gitum me alii, bireyo i ogwilo it dano ma gilonyo-ni malacuc, ki i twon nyig ciŋe malacuc, ki i twon nyig tyene malacuc. 26Ka ajwaka bitono moo manok i dye ciŋe malacam, 27ci bikiro moo ma i dye ciŋe malacam-mi tyen abiro i nyim Rwot ki nyig ciŋe malacuc. 28Ka ajwaka bireyo moo ma i ciŋe malacuc i ogwilo it dano ma gilonyo-ni, ki i twon nyig ciŋe malacuc, ki i twon nyig tyene malacuc, ka ma gireyo iye remo me gitum me alii. 29Moo ma odoŋ i ciŋe ajwaka bidunyo i wi dano ma gilonyo-ni, me lakwany bal ki i kome i nyim Rwot. 30I kom amam nyo litino akuri ma en romo noŋone, 31en bityero acel pi gitum me bal, acel pi gitum awaŋa, kacel ki gityer me moko kwon; ci ajwaka bitimo gin lakwany bal ki i kom dano ma gilonyoni, i nyim Rwot. 32Man aye cik ma mako dano ma tye ki two dobo, ma pe romo noŋo gityer ducu ma giciko pi lonnyene."
33Rwot owaco bot Moses ki Aron ni, 34"Ka doŋ wuo i lobo Kanaan ma abimiyowu me bedo mewu, ka ce aketo two dobo i ot mo i lobo ma abimiyowuni, 35ci won ot bicito tito bot ajwaka kun waco ni, 'I oda nen calo tye iye kit two mo.' 36Ajwaka biciko ni gicok jami, gikel woko wek ot odoŋ ma iye nono ma noŋo peya en ajwaka odonyo iye ka ŋiyo two, wek pe gituc ni jami ducu ma tye i ot bedo keni; lacen ajwaka bidonyo ka ŋiyo ot. 37En biŋiyo two; ka ce twone tye i kor ot kun omido ma obedo atworo atworo, nyo omido makwarkwar, ka nen ni odonyo wa matut i kor ot, 38ci ajwaka bikato woko ki i ot meno, cito i doggolane, cego dog otte woko pi nino abiro. 39I nino me abirone ajwaka dok dwogo ci neno. Ka two onya omedde i kor ot, 40ci ajwaka biciko ni gimuk matafali got ma two omido iye-ni, gibolgi woko i ne gaŋ i kabedo ma pe olony. 41Dok bimiyo gicwero i ot rumo woko ducu, lobo ma gicwero i kor ot-ti gibionyo woko i ne gaŋ i kabedo ma pe olony. 42Ka dok gibikelo matafali got mukene, giketogi i kabedo ma gikwanyo iye godi-ni, ka dok gikelo lobo mukene, ci gipuyo ki ot meno.
43"Ka two dok otuc i ot meno, ma onoŋo doŋ gityeko muko godi woko, dok gicwero kor ot, gipuyo odoco, 44ci ajwaka dok bidok ka nenone. Ka two onya omedde i ot aye, meno two dobo ma ŋuno kor ot; ot-ti keni. 45Gibimuko ot meno gireto woko piny, godine ki baone ki lobo ma gipuyo kwede ducu, gibiterogi woko i ŋe gaŋ i kabedo ma pe olony. 46Dano ma odonyo i ot meno ma onoŋo gicego woko-ni bibedo keni nio wa otyeno 47Dano ma obuto piny i ot meno bilwoko boŋŋine; dok ŋat ma ocamo i ot-tu bilwoko boŋŋine.
48"Ento ka ajwaka obino, oŋiyo ot ce onoŋo two pe onya omedde nia ma gipuyo-ni, ci ajwaka bituco ni otte pe keni, pien twone doŋ ocaŋ. 49Pi lonyo ot, en bikwanyo litino winyo aryo, kacel ki yat cedar ki uci makwar ki anyero. 50Gibitwomo pii ma mol i otako, ci en bineko winyo acel ki malo i wi pii meno. 51Bimako yat cedar ki anyero ki uci makwar, kacel ki winyo makwo, ci lutogi i remo winyo ma onoŋo gineko malo ki i wi pii mamol-li, ci kiro kom ot tyen abiro. 52Kit meno en bilonyo ot ki remo winyo, kacel ki pii mamol-li, ki winyo makwo, ki yat cedar, ki anyero ki uci makwar-ri, 53ci biweko winyo makwo tuk dok woko i tim i ne gaŋ. Kit meno en bitimo gin lakwany bal ki i kom ot, ci bibedo ma olony."
54Man aye cik ma mako two dobo ducu: pi two akukuc, 55pi two dobo ma i kom ginaruka nyo i kom ot, 56nyo pi gin ma okwot, nyo orugo, nyo orobo del kom dano, 57pi nyuto ka obedo keni nyo ma olony. Man aye cik ma mako dobo.


Aggai 1:1
Aggai ocuko cwiny jo Icrael me gero ot pa Lubaŋa
1I mwaka me aryo me loc pa kabaka Dario, i nino dwe acel me dwe me abicel, lok pa Rwot obino bot Aggai, ma myero en otit bot Jerubabel wod pa Cealtiel, ma onoŋo laloc pa jo Juda, ki bot Yocwa wod pa Yekojadak, ma en ajwaka madit, ni,


Jeremia 44:14
14Pe tye ŋat mo ki i kom jo Juda ma gudoŋ ma gubino ka bedo i Ejipt ma bibwot dok bedo kwo. Dano mo acel i kingi pe bidok cen i Juda, ka ma gitye ka tamo ni myero gidok cen gicibed iye-ni. Ŋat mo ma bidok cen pe, kono luriŋ ayeta mogo manok keken aye gibidok kunnu."


Jeremia 30
Rwot ocikke me dwoko jo ma yam giterogi i opii cen i Jerucalem
1Man lok ma Rwot oloko ki Jeremia. 2Rwot ma en Lubaŋa pa Icrael owaco ni, "Co lok ducu ma abedo ka loko boti-ni i buk, 3pien kare tye ka bino ma abidwoko iye gum bot jona jo Icrael ki jo Juda. Abikwanyogi adwokogi cen i lobo ma yam amiyo bot kwarogi, gibileyo doŋ bedo megi. Man Rwot ma owaco."
4Magi gin aye lok ma Rwot oloko ma okemo Icrael ki Juda:
5Rwot owaco kuman ni,
"Wawinyo koko ma baŋo dano,
koko ma kelo lworo, ento pe ma kelo kuc.
6Koŋ ipennye kekeni ci dok itam ni,
laco mono twero nywalo latin?
Piŋo kono aneno laco acel acel mako pyere ki ciŋe
calo dako ma tye ka rem ki nywal?
Piŋo waŋ dano olwal woko?
7Maa do! Nino marac tye ka bino,
pe tye nino mo ma rom kwede;
en aye nino me can bot likwayo pa Yakobo;
kadi bed kumeno gibilarogi ki i can meno."
8Rwot me mony owaco ni, "Ka nino meno oromo abituro rii bao woko ki i ŋutgi dok bene abicodo nyor ma gitweyogi kwede woko; cakke i kare meno pe doŋ gibibedo opii pa lurok matwal. 9Ento gin gibitiyo bot Rwot Lubaŋagi, ki bot Daudi kabakagi, ma an aye abimiyo botgi me bedo kabakagi.
10-"Pe wulwor, wun likwayo pa laticca Yakobo;
wun jo Icrael, cwinywu pe myero oballe woko.
Abilarowu ki i lobo ca ma tye ka mabor-ri,
abilaro likwayowu bene ki i lobo ma yam giterogi iye i opii.
Likwayo pa Yakobo gibidwogo cen ci gibibedo mot ki kuc;
ŋat mo pe ma bimiyo gibedo ki lworo.
Man Rwot ma owaco.
11Abibedo kwedwu pi larowu.
Abijwero jo me rok ducu atyekogi woko,
i kin jo ma yam akeyogi iye;
ento wun pe abityekowu woko liweŋ.
Abipwodowu maberber pe ki kiniga twatwal,
ento pe abiwekowu ma pe aketo can i komwu.
Man Rwot ma owaco."
12Rwot owaco bot jone ni,
"Waŋ retwu pe doŋ caŋ,
waŋ burre odet marac.
13Ŋat mo pe ma twero cuŋ piwu,
yat bene pe me aketa i waŋ burwu,
waŋ burwu pe doŋ can.
14Jo ma gimarowu-ni ducu wigi doŋ owil woko i komwu;
gin pe doŋ giparo piwu wacel.
Pien alwenyo i komwu macalo lukworra;
dok bene aketo can magwa i komwu laboŋo kica,
pien balwu dwoŋ,
ki gin marac ma wutimo bene pol.
15Piŋo pud wukok pi ret ma wulimo?
Aremwu pe doŋ caŋ.
Aketo can i komwu kit man, pren balwu dwoŋ,
ki gin marac ma wutimo bene pol mada.
16Pi meno jo ducu ma tyekowu,
gin bene gibitye kogi woko,
lukworwu ducu bene gibimakogi giterogi woko i opii.
Jo ducu ma unowu gin bene gibiunogi,
ki jo ducu ma yako jamiwu gin bene gibiyako jamigi woko.
17Pien abimiyo wubedo doki ma komwu yot,
abicaŋo waŋ burwu woko bene,
kadi bed lukworwu giwacci,
'Cion doŋ odoko gin ma gibolo woko;
ŋat mo doŋ pe ma paro pire.'
Man Rwot ma owaco."
18Rwot owacci,
"Nen, abidwoko likwayopa Yakobo cen i lobogi
dok kica bimaka i kom jo me doggola acel acel;
gibigero gaŋ acel acel odoco i kabedone macon,
ki ot acel acel bene gibigero kakare.
19Jo ma kunnu doŋ gibiwero wer me pwoc;
gibibedo ka daŋŋe bene pi yomcwiny.
Abimiyo ginya gidoko pol ma pe welgi jwik,
ci abikelo deyo botgi.
20Litinogi bibedo pol kit macalo yam gubedo kwede i kare macon,
ki lwakgi bene bicuŋ i nyima matek likiŋ;
abiketo can i kom jo ducu ma unogi.
21Ŋat ma bibedo laker ma loyogi bene bia ki i kingi,
ŋat ma bibedo laloc gi bibedo dano me rokgi kikome.
Ka alwoŋe, ci en binyiko cok bota;
pien ŋat mo pe twero ette me bino cok bota ka pe alwoŋe.
22Wun wubibedo jona,
ki an abibedo Lubaŋawu."
23Koŋ inen yamo kot pa Rwot! Akemone bedo calo yamo lapiru mager, ma bimwoc woko lituc i wi jo maraco. 24Akemone pe bigik nio waŋ ma en ocobo tiyo gin ma onoŋo doŋ otamo me timone. I kare ma lacen, i nino ma pud tye anyim, jone gibiniaŋ maber makato.


Ejekiel 12:19
19Tit bot wegi lobo meno ni man aye lok pa Rwot Lubaŋa ma okemo jo Jerucalem ma pud gibedo i lobogi. Gibicamo cam ki lworo ma noŋo komgi myel, dok bene gibimato pii ma cwinygi oballe woko. Gibiyako jami ducu ma tye i lobogi miyo i lobo doŋ noŋo, pien jo ducu ma gibedo iye gin lutim bwami keken.


Yocwa 24:15
15Ka pe wumito woro Rwot, ci tin doŋ wuyer ŋat ma wubitiyo bote, ka nyo wubiyero lubaŋa ma yam kwarowu gutiyo botgi i lobo ma loka kulu Euprate, nyo lubaŋa pa jo Amor ma wubedo i lobogi-ni; ento an gira ki jo ma i oda ducu wabitiyo bot Rwot."


Jeremia 19:3
3Ibiwacci, 'Wuwiny lok pa Rwot, wun luker me Juda ki jo ma bedo i Jerucalem. Rwot me mony ma en Lubaŋa pa Icrael owaco kuman ni, Nen, atye ka kelo gin marac twatwal i kom kabedo man, mi yo dano ducu ma gibiwinyo pire itgi bibedo ka wo awoya liwaŋ waŋ.


Nia 35:35
35En otyeko poŋogi ki kwiri me tiyo kwa tic ducu me diro, ki me roto cal tic manyen me tic diro, ki me dero boŋo ki uci ma bulu, ki ma lamar lamar, ki makwar, ki boŋo camanini ma giwiyo maberre, ki me cweyo boŋo, ki me tiyo kwa t ic ducu, ki me roto cal manyen me tic diro mapatpat.


2 Tekwaro 12
Cicak omonyo jo Juda
(1 Luker 14.21-31)
1Ka ker pa Rekoboam doŋ omoko maber, kun medde ki cuŋ matek, en kacel ki jo Icrael ducu gucako bwoto cik pa Rwot. 2I mwaka me loc pa Rekoboam me abicce, en aye Cicak kabaka me Ejipt obino kwede ka lweny i kom jo Jerucalem, pien gubwoto Rwot woko. 3Gubino ki gadigadi lweny alip acel ki miya aryo, ki lulweny ma giriŋo ki aguragura alip pyerabicel. Lwakjo ma welgi pe kwanne gubino kwede ma gua ki i Ejipt, jo Libya, jo Cukiim, ki jo Etiopia. 4Ci omako gaŋi ma girumo ki cel gogo ma i Juda ducu nio kwede wa i Jerucalem. 5Cemaya ma lanebi ocito bot Rekoboam ki bot rwodi me Juda, ma onoŋo gucokke i Jerucalem pi Cicak owaco botgi ni, "Rwot owaco kuman ni, 'Wun wuryeko bwoto an woko, pi meno an bene atyeko miyowu i ciŋ Cicak.' " 6Rwodi me Icrael kacel ki kabaka gumwolle woko, omiyo guwacci, "Rwot lokke tye kakare." 7Ka Rwot oneno ni gumwolle kengi, lok pa Rwot obino bot Cemaya ma wacci, "Gin gumwolle kengi; pe doŋ abityekogi woko, ento doŋ abilarogi, pe doŋ abitoyo akemona i kom Jerucalem ki cin Cicak. 8Ento gibibedo luticce, ka wek guŋe tic kweda ki dok me tic ki luloc me lobo mukene bene."
9-Kit meno Cicak kabaka me Ejipt ocako bino ka lweny i kom Jerucalem, ci oyako jami ma gikano i ot lim pa Rwot, ki jami ma gikano i ot lim pa kabaka. En oyako woko ducu, dok oyako lwak kwodi me jabu ma yam Solomon otiyogi. 10Kabaka Rekoboam dok otiyo lwak kwodi mukene; otiyo kwodi mola, ci omiyogi i ciŋ ludito pa lugwok kabaka ma gigwoko doggola ot pa kabaka. 11I kare ducu ma noŋo kabaka cito i ot pa Rwot, lugwok en yam gimako kwodi, ka dok gidwoko kakagi i ot kicika pa lugwok kabaka. 12Ka doŋ en omwolle kene ci akemo pa Rwot oa woko i kome, ci pe miyo gityekogi woko liweŋ, dok piny onoŋo ber i Juda.
13Kit meno Rekoboam omoko ker mere matek i Jerucalem dok obedo ka loc bene, Rekoboam ocamo ker ma mwaka me ditte romo pyeraŋwen wiye acel, obedo ka loc i Jerucalem pi mwaka apar wiye abiro, Jerucalem ma en aye gaŋ ma yam Rwot oyero ki i kin kaka ducu me lerael pi keto iye nyiŋe. Nyiŋ minne Naama ma anyira Ammon. 14En con obedo ka tiyo gin marac, pien pe oketo cwinye ka yenyo Rwot.
15Lok kom Rekoboam mudoŋŋe ducu, nia i acakki nio i agikkine, gityeko coyone i buk me Tekwaro ma lanebi Cemaya ocoyo, ki i buk pa Iddo ma lanen, Lweny yam obedo tye i kin Rekobo am ki Jeroboam pi kare ducu ma pe gik. 16Rekoboam oto, oywe kacel ki kwarine, ci giyiko kacel ki kwarine i gaŋ kai pa Daudi; wode Abija aye oleyo ka tyene.


1 Camuel 10:1
1Ci Camuel okwanyo kicere me moo, oonyo i wi Caulo, amate kun noto leme ci owacci, "Rwot doŋ oonyo moo i komi wek ibed laker ma loyo lwakke jo Icrael. In ibiloyo lwak pa Rwot, ci ibilarogi ki i ciŋ lumerokgi ma gurumogi-ni. Man aye bibedo gin ma nyuto bati ni Rwot doŋ owiri me bedo laker ma loyo gipinnye:


Yubu 2:3
3Ci Rwot dok owaco bot Catan ni, "Itye ka tamo pi laticca Yubu, ni meno, pe tye ŋat mo macalo en i wi lobo, dano ma pe ki bal mo, dano ma cwinye leŋ, ma lworo Lubaŋa, dok dag tim marac? En pud ocuŋ matek laboŋo bal mo, kadi bed ipiya i kome wek it yeke woko laboŋo tyen lok mo."


Nia 37
Tiyo canduk lok me caden
(Nia 25.10-22)
1Bejalel opayo canduk ki bao yat lalwii; borre obedo futi aŋwen, ki lacce futi aryo, ki borre tuŋ malo futi aryo. 2Omwono iye ki ŋeye woko ki jabu ma giliyo maber, ka olulo doge ducu, orumo woko ki jabu. 3Ci oliyo agit me jabu aŋwen pi twoke aŋwen ducu, agit aryo pi tuŋ cel ki agit aryo mukene pi tuŋ cel. 4Ka dok otiyo tal me yat lalwii, omwono komgi woko ki jabu, 5ka orwako tal i agit ma tye i but canduk-ki me tiŋo canduk. 6Dok otimo kom me kica ki jabu ma giliyo maber; borre obedo futi aŋwen, ki lacce futi aryo. 7Ka otiyo lukerubi aryo me jabu ma otetogi ki nyol. Otiyogi i agikki kom me kica ryoryo ducu, 8lakerubi acel i agikki tuŋ cel, ki lakerubi acel i agikkine tun cel; otiyo lukerubi kun gikubbe i kom kom me kica i agikkine aryo ducu. 9Lukerubi guyaro bwomgi malo i wiye, guumo wi kom me kica ki bwomgi, kun waŋgi kemme ki wadi; waŋ lukerubi nen ma okemo kom me kica.
Tiyo meja
(Nia 25.23-30)
10En dok otiyo meja ki bao yat lalwii; borre obedo futi adek ki lacce futi acel ki nucu, ki borre tuŋ malo futi aryo. 11Omwono kome woko ki jabu ma giliyo maber, ci olulo doge ducu orumo woko ki jabu. 12Oketo riine tuŋŋi ki tuŋŋi ducu, ma lacce rom ki dye ciŋ, ci olulo doge ducu orumo woko ki jabu. 13Oliyo agit aŋwen me jabu pire, ci omwono agit i twoke aŋwen ducu i kom tyene aŋwen. 14Agit giketo cok i kom rii, me rwako tal latin meja. 15Otiyo tal ki bao yat lalwii me tiŋo meja, omwono komgi woko ki jabu. 16Otiyo jami me jabu ma giliyo maber me aketa i wi meja, caanine ki atabone me odok eceta, ki weerre, ki cupane me liyo gityer amata.
Tiyo okar-mac
(Nia 25.31-40)
17En dok otiyo okar-mac ki jabu ma giliyo maber. Tedi okar-mac ki bolle oteto ki nyol; kikopone, en aye wene ki ature ducu, obedo ma gukubbe k acel kwede. 18Jaŋe onoŋo tye abicel ma gujany guryeyo gukaco i Jete ryoryo; jaŋ okar-mac adek ma guryeyo i bute tun cel, ki jaŋ okar-mac adek ma guryeyo i bute tuŋ cel, ki jaŋ okar-mac adek ma guryeyo i tuŋ mukene-ni. 19I kom jaŋe tuŋ cel obedo iye kikopo adek ma gitimo macalo tur yaa, kun acel acel tye ki wene ki ature, ki i kom jaŋe tuŋ mukene bene obedo iye kikopo adek ma gitimo macalo tur yaa, kun acel acel tye ki wene ki ature; jaŋe abicel ma guryeyo gukaco okar-mac-ci gubedo kit meno. 20Ka dok i kom okar-mac kikome-ni onoŋo tye iye kikopo aŋwen ma gitiyo macalo tur yaa, ki wengi ki aturegi, 21ki wene ma okubbe i kom okar-mac-ci i te jaŋe abicel ma guryeyo ryoryo i kom okar-mac. 22Wengi ki jaŋgi obedo ma gukubbe kacel, kun kome ducu obedo me jabu ma giliyo maber ma giteto ki nyol. 23Otiyo mac laputte abiro, ki magacce, ki caanine ki jabu ma giliyo maber. 24Oyubo okar-mac ki jami ticce ducu ki jabu ma giliyo maber ma pekke oromo ratili miya acel.
Tiyo keno tyer me waŋo odok eceta
(Nia 30.1-5)
25Otiyo keno tyer me waŋo odok eceta ki yat lalwii; borre obedo futi acel ki nucu, ki lacce bene futi acel ki nucu; obedo ma twoke aŋwen ma rom, Borre tuŋ malo oromo futi adek; obedo ki ten keno aŋwen ma gukubbe i kome. 26Omwono kome woko ducu ki jabu ma giliyo maber, wiye ki bute ki ten keno ducu; olulo doge ducu orumo woko ki jabu. 27Otiyo agit me jabu aryo oketogi i te doge ma gilulo-ni, kun agit acel okemme ki wadi tuŋ cel, me rwako iye tal me tiŋone. 28Otiyo tal ki bao yat lalwii, omwono komgi woko ki jabu.
Tiyo moo wir ki odok eceta.
29-Otiyo moo maleŋ me wir bene, ki odok eceta ma ŋwece kur ma giliyo maber, ma girubo kit macalo larub gin ma ŋwe kur timo-ni.


Icaya 65
Lubaŋa biketo can i kom jo ma gujemo
1-Yam ayubbe pi gamo lok pa jo ma pe gikok bota,
ento gin gigi pe gumito penya.
Ayubbe bene ni myero gunoŋa,
ento pe gigi gutemo yenya.
Abedo ka waco botgi ni,
"An atye en, an atye en."
Aloko bot rok ma onoŋo doŋ pe gilwoŋo nyiŋa.
2-Abedo ka ryeyo ciŋa dyeceŋ jwi bot jo ma gijemo woko ajema,
jo ma woto i yo ma pe ber wacel, kun gilubo gigi ryekogi kengi.
3Gibedo ka ŋeto cwinya kare ki kare, kun gibedo ka tyero gitum bot jogi i potti,
giwaŋo odok eceta-gu i kom matafali;
4gibedo ka bedo i lyel-gu,
i dyewor gibedo i kabedo mogo ma i muŋ;
gibedo ka camo riŋo opego-gu,
jami tedogi ducu onyobbe woko ki pig riŋo lee ma gikwero.
5Gin jo ma giwaco ni, "Bed kaikeni kunnu,
pe ibin cok kweda, pien an doŋ gipoka woko pat kwedi pien an aleŋ,"
Jo magi calo yito ma duny i uma, gicalo mac ma pe to kadi ki acel.
6Nen, doŋ gityeko coyo lok i nyima ni,
"An pe abiliŋ aliŋa, ento abiculo.
Adada, abiculogi gire,
7timgi maraco kacel ki tim maraco pa kwarogi,
man Rwot ma owaco
pien gubedo ka waŋo odok eceta i wi godi,
dok gubedo ka yeta bene i wi ceregu ducu;
abiporo culgi ma oromogi abiculogi pi balgi macon."
8Rwot owaco kuman ni,
"Kit macalo koŋo vino noŋŋe ki i nyig olok,
doŋ dano giwaco ni, 'Pe ibal woko, pien gum tye iye',
abitimo kit meno pi luticca, pe abityekogi woko ducu.
9Abimiyo likwayo a ki i kom Yakobo,
ki jo ma bileyo wi godina a ki i Juda;
jona ma ayero gibileyo bedo megi,
doŋ luticca gibibedo kunnu.
10-Caron bidoko ka ma gikwayo iye romi,
ki luk me Akor bidoko kabuto pa dyaŋi,
bibedo pa jona ma gubedo ka yenya.
11Ento wun jo ma doŋ wubwoto Rwot,
ma wiwu doŋ owil woko i kom got mera maleŋ,
ma wuyubo meja pa jok wek omiwu gum,
ma wupiko kono ma ginyo bo poŋ kikopo pi jok wek nyimwu obed leŋ,
12abimiyo ginekowu woko ki pala lucwan,
wun ducu wubiguŋo aguŋa ka giŋolo ŋutwu,
pien i kare ma yam alwoŋowu wun wukwero gamo doga woko,
i kare ma abedo ka lok bene pe wuciko itwu ka winyo lokka,
ento wubedo ka timo gin ma nen marac i nyima,
wuyero bene gin ma pe yomo cwinya."
13Meno omiyo Rwot Lubaŋa owaco ni,
"Nen, luticca bicamo cam, ento wun kec binekowu; luticca bimato pii,
ento wun orwo pii binekowu matek;
luticca gibibedo ki yomcwiny,
ento wun gibimiyo lewic makowu;
14yomcwiny bimiyo luticca giwera ento cwercwiny bimiyo wukok,
dok bene bimiyo wudaŋŋe matek ki koko.
15Nyiŋwu bidoŋ bot jona ma doŋ ayero giceno ki dano,
Rwot Lubaŋa kikome aye ma binekowu;
ento luticce doŋ en bilwoŋogi ki nyiŋ mapat.
16Pi meno, ka ce ŋat mo lamo gum i kome kekene i lobo,
en bilamo gum i kome kene ki nyiŋ Lubaŋa me ada,
dok ŋat ma bikwoŋo kwoŋ i lobo man,
bikwoŋo ki nyiŋ Lubaŋa me ada,
pien wiwu doŋ biwil woko i kom can ma yam wuneno con,
can meno doŋ birwenyo woko ki i wiwu."
Polo manyen ki lobo manyen
17-Rwot dok owaco kuman ni,
"Pien nen, aketo polo manyen ki lobo manyen;
pe doŋ gibipo pi jami macon, pe bene dano mo bitamo pigi.
18Ento myero cwinywu obed yom kun wubedo ki yomcwiny nakanaka
i kom jami magi ma aketogi-ni; pien nen,
Jerucalem ma aketo bibedo me yomcwiny,
jone bene bibedo ki yomcwiny madwoŋ.
19-Abibedo ki yomcwiny i Jerucalem,
cwinya bibedo yom i kom jona;
dwan mo me koko pe dok biwinnye iye,
kadi koko mo me can bene pe biwinnye iye.
20Latin mo ma ginywalo ma ri pi kare manoknok keken bene pe bibedo tye iye,
kadi ladit mo muti ma pe bicobo karene,
latin bito ma noŋo mwaka me ditte doŋ romo miya acel,
labalo ma mwakane biromo miya acel noŋo giceno woko acena.
21Dano gibigero odi ci gibedo i igi, gibipuro poto olokgi, ci gibicamo nyige bene.
22Pe gibigero odigi ci giweko ŋat mukene aye bedo iye,
pe gibipuro poto olokgi ci giweko ŋat mukene aye ma dok camo nyige.
Jona gibiri ma rom aroma ki yat,
jona ma an aye ayerogi gibibilo tic me ciŋgi pi kare malac.
23Ŋat mo i kingi pe biyelle ki tic noŋo,
dok bene pe gibinywalo latin ci dok neno can;
pien gin doŋ gibibedo litinic pa jo ma Rwot doŋ otyeko miyogr gum,
kun gumgi-ni mako bene wa litinogi.
24Ma peya gulwoŋo lwoŋo, an abigamo doggi,
ma pud gitye ka lok aloka, abiwinyo lokgi woko.
25-Orudi ki latin romo gibicam kacel,
labwor bicamo lum calo twon;
twol bene bimoko apwa.
Pe gibiketo ret i kom dano nyo kadi ki nek,
i wi got mera maleŋ ducu."
Man Rwot ma owaco.


1 Luker 6
Solomon ogero ot pa Lubaŋa
(2 Tek 3.1-14)
1Lacen ka mwaka okato miya aŋwen ki pyeraboro cakke ki i kare ma jo Icrael gua iye ki i lobo Ejipt, i mwaka me aŋwenne me ker pa Solomon me loyo jo Icrael, i dwe Jib*, ma en aye dwe me aryone, en aye Solomon ocako gero iye ot pa Rwot. 2Ot ma kabaka Solomon ogero pi Rwot onoŋo borre romo futi pyerabo ŋwen, ki lacce futi pyeradek ki borre tuŋ malo romo futi pyeraŋwen wiye abic. 3Kicika ot ma i doggola me donyo, ma i nyim kicika me dye ot, borre romo futi pyeradek, ma rom ki lac me ot kikome, ki lac me kicika ma i nyim ot romo futi apar wiye abic. 4Oketo lwak dirica ot ki frem ma giketo odonyo i iye. 5Ogero gedo mukene ki woko ma orumo kicika ot ducu, en aye orumo dye ot, ki kabedo maleŋ ma i tyelo; ci oketo iye kicika odi matino ma orumo ot ducu. 6Kicika odi matino ma piny lacgi romo futi abiro ki nucu, kicika odi ma i dyere lacgi romo futi aboŋwen, ki me adekke lacgi romo futi apar ki nucu; pien noŋo ojwiko kicika ot ki woko kun bwoto ka ma rii me kicika odi matino buto iye, wek rii pe odony i kicika kor ot kikome.
7I kare ma gigero ot, gibedo ka gero ki godi ma giyubo woko cut ki i bur gweŋ ka ma gipayogi iye; mumi yo i kare ma gitye ka gero ot pa Lubaŋa-ni, nyol ki latoŋ ki jami tic ducu me nyonyo pe giwinnye i ye wacel.
8Doggola me donyo i kicika odi matino ma tye piny onoŋo tye yo acuc ka idonyo i ot, ci gidonyo i grofa ma i dyere kun giito ki rwom, ka dok gia ki i grofa ma i dyere giito i me adekke. 9Kit meno Solomon ogero or ci otyeko. Ogoyo dan ot ki rii yat cedar ma gipeto ki bao cedar bene. 10Ogero gedo mukene ki woko ma orumo ot ducu. Grofane acel acel borre ki malo romo futi abiro ki nucu; gikubo i kom ot kikome ki rii bao cedar.
11I kare-nu lok pa Rwot obino bot Solomon ma waco ni, 12"Pi ot ma it ye ka gerone, ka ce ibilubo cikka, kun ilubo kit ma aciko ducu, kun itiyo kwede, ci abimiyo lokka moko i kin an ki in, kit ma yam aloko kwede bot woru Daudi. 13Dok abibedo i kin jo Icrael, pe abibwoto jona jo Icrael."
Jami me i ot pa Lubaŋa
(2 Tek 3.1-14)
14Solomon ogero ot kit meno ci otyeko. 15Ki i i ot oguro kor kicika ot ki bao yat cedar, cakke ki i dye ot piny nio kwede wa i kwori dan ot; opeto kicika ot me i ot ki bao kumeno, dok opeto dye ot piny ki bao ciprec. 16-Dok ogero kicika ot ma i tyelo ki bao yat cedar, cakke kii dye ot piny nio kwede wa i kwori dan ot, kun bor me ot romo futi pyeradek. Ogero man ki i i ot wek obed kabedo maleŋ ma i tyelo, en aye kabedo maleŋ makato ducu. 17Ci kicika maditte, ma en aye dye ot ma i nyim kabedo maleŋ ma i tyelo-ni, borre romo futi pyerabicel. 18Bao cedar ma i i ot gigoro iye cal, cal keno munyak ki cal ature. I ot ducu obedo bao cedar keken, ma kom got pe nen. 19Oyubo kabedo maleŋ i i ot, i tyelo ot kikome, me keto canduk me gicikke pa Rwot. 20Kabedo maleŋ ma i tyelo-ni borre romo futi pyeradek, ki lacce futi pyeradek, ki borre tuŋ malo bene romo futi pyeradek; omwono kome woko ducu ki jabu ma giliyo maber. Otiyo bene keno tyer me bao cedar. 21Solomon omwono i ot woko ki jabu ma giliyo maber, dok oketo nyor jabu ma oŋolo dye ot arii i nyim kabedo maleŋ ma i tyelo, ka omwono kome woko ki jabu. 22-Omwono kom ot woko ducu ki jabu, nio ka kom ot ducu otum maber. Ki keno tyer ma i kabedo maleŋ ma i tyelo bene en omwono kome woko ducu ki jabu.
23-Ka dok opayo cal lukerubi aryo ki yat jeituni, oketogi i kabedo maleŋ ma i tyelo; lakerubi acel acel borre romo futi apar wiye abic. 24Ki bwom lakerubi muyarre, bwome acel romo futi abiro ki nucu, ki bwome mukene bene romo futi abiro ki nucu; cakke i kom lano wi bwome tuŋcel nio wa i lano wi bwome tuŋ mukene lacgi romo futi apar wiye abic. 25Lukerubi aryo ducu bocogi rorom, ki komgi bene rom. 26Bor kom lakerubi acel acel romo futi apar wiye abic. 27Oketo Lukerubi aryo ducu i kicika ma i tyelo ot-ti, kun bwom lukerubi aryo ducu guyaro woko wek bwom ŋat acel ogud kom kicika ot tuŋcel, ki bwom lakerubi me aryone bene ogud kom kicika ot tuŋ mukene-ni; ki bwomgi mukene lano wigi rwatte ki i dye ot. 28Ci omwono kom lukerubi woko ki jabu.
29Ogoro cal i kor kicika ot orumo woko ducu, cal lukerubi, ki cal yadi otit, ki cal ature; ogoro cal i kor kicika ot ma i tyelo ki kicika maditte bene. 30Dok omwono dye ot ki jabu, i kicika ma i tyelo ki i kicika maditte bene.
31Doggola me donyo i kabedo maleŋ ma i tyelo otiyo kikane aryo ki bao yat jeituni; rii me doggola ki okar doggola ryoryo gubedo latwoke abic. 32Oumo kom kika aryo me bao jeituni-ni ki cal lukerubi ma gigoro, ki cal yadi otit, ki cal ature. Omwono komgi woko ki jabu, ka olilo jabu i kom cal lukerubi ki i kom cal yadi otit ducu.
33Otiyo bene okar doggola me bao yat jeituni pi doggola me donyo i kicika maditte; otiyo latwoke aŋwen. 34Ka dok otiyo kika aryo ki bao yat ciprec; bao kika aryo-nu ducu gibanne abana. 35Ogoro cal lukerubi i komgi, ki cal yadi otit, ki cal ature. Omwono kom kika woko ki jabu ma oreyo, ka olilo mapwot i kom cal ma gigoro i komgi. 36Ogero dyekal ma i dyere ki godi apa ya latyeŋ adek, ki bao yat cedar tyeŋ acel.
37Onoŋo giketo guti me te ot pa Rwot i mwaka me aŋwen, i dwe Jib, 38ka dok i mwaka apar wiye acelle, i dwe Bul*, ma en aye dwe me aboro-ni, en aye gityeko iye tic i kom ot ducu, kun onoŋo gityeko tic ducu iye kit ma onoŋo yam giporo kwede, Gerone otero mwaka abiro.


Nekemia 5:5
5Wan mono pe wamito jami ma rom aroma ki jami ma Lujudaya wadiwa gimito? Litinowa kono pe giber ma rom ki litinogi? Ento watye ka miyo litinowa gibedo opii. Doŋ watyeko cato anyirawa mukene woko macalo opii. Wan pe watye ki twer mo, pien doŋ gityeko kwanyo pottiwa ki potti olokwa woko ducu ki botwa."


2 Camuel 24:13
13Kit meno Gad obino bot Daudi, otitte lok meno kun wacce ni, "Imito kec aye opot i lobowu otyek mwaka adek? Nyo imito lumerok guryemwu wek wuriŋ i nyimgi pi dwe adek kulu? Nyo two gemo aye opot i lobowu otyek nino adek? In koŋ itam wek inoŋ kit ma abidok iye bot Rwot ma ocwala boti-ni, ka wek adwokke lok."


1 Luker 18:23
23Wek gikel twoni aryo botwa kany, Wek lunebi pa Baal guyer twon acel obed megi, gunek ci guŋid woko, gucan riŋone i wi yen i wi keno tyer, ento pe gumok iye mac mo, Ki an bene abiyubo twon acel, abicano riŋone i wi yen, pe amoko iye mac mo.